text:
Som Yehowa Ansa na Nna Bɔne no Aba
“Kae wo Bɔfo Kɛse no.”
1, 2. (a) Afotu bɛn na Yehowa honhom kaa Solomon maa ɔkyerɛw maa mmabun? (b) Adɛn nti na Kristofo a wɔadi mfe 50 ne akyiri mpo betumi asua biribi afi Solomon asɛm yi mu?
YEHOWA de ne honhom kaa Ɔhene Solomon maa otuu mmabun fo sɛ: “Kae wo Bɔfo Kɛse no, wo mmeranteberem, ansa na nna bɔne no aba.” “Nna bɔne” bɛn na na ɔreka ho asɛm? Ɛno ne nkwakoraabere ne mmerewabere. Solomon de kasakoa kyerɛɛ ɔhaw a mpanyinyɛ de ba. Ɔkae sɛ edu hɔ a wɔn nsa wosow na wɔn nan keka bom, wɔn se tutu na wɔn ani so yɛ wusiwusi, wɔn asom yɛ den, wofuw dwen, na wɔn mu kuntun. Ɛnsɛ sɛ obi twɛn kosi saa bere no ansa na wakae yɛn Bɔfo Kɛse Yehowa.
2 Kristofo pii adi mfe 50 ne akyiri nanso wɔda so ara wɔ ahoɔden. Ebia wɔn ti afuw dwen, nanso nna bɔne a Solomon kaa ho asɛm no deɛ wonnya nnuu hɔ. Ɛnde, Kristofo a wɔn mfe akɔ anim yi nso betumi ‘akae wɔn Bɔfo Kɛse no’ sɛnea Solomon tuu mmerante ne mmabaa fo sɛ wɔnyɛ no anaa? Dɛn koraa na saa afotu no kyerɛ?
3. Sɛ Bible ka sɛ yɛnkae yɛn Bɔfo Kɛse no a, ɛkyerɛ sɛn?
3 Ebia yɛde mfe pii asom Yehowa, nanso ɛwɔ hɔ ara a ɛbɛyɛ papa sɛ yegye bere dwinnwen yɛn Bɔfo Kɛse no ho. Ne nnwuma nyɛ wo nwonwa? Wo deɛ hwɛ nkwa a ɔde ama yɛn; ɛnsom bo anaa? N’adebɔ boro nnipa ntease so. Yehowa ayɛ nneɛma ahorow ahorow, na eyi nyinaa ma asetena yɛ anigye. Sɛ yegye bere susuw Yehowa abɔde ho a, yehu paa sɛ ɔyɛ Onyankopɔn a ɔwɔ ɔdɔ, nyansa, ne tumi. (Dw. 143:5) Sɛ Bible ka sɛ yɛnkae yɛn Bɔfo Kɛse no a, nea ɛkyerɛ bio ne sɛ yebesusuw ho ahu nea ɔhwehwɛ fi yɛn hɔ. Sɛ yegye bere susuw nsɛm ho saa a, ɛbɛka yɛn koma ma yɛde yɛn nkwa nna a aka nyinaa asom Yehowa sɛnea yɛn ahoɔden betumi biara.
SƐ YƐANYIN MPO A, YƐWƆ HOKWAN PII
4. Asɛm bɛn na Kristofo a wɔn mfe akɔ anim betumi abisa wɔn ho, na dɛn ntia?
4 Sɛ wo mfe akɔ anim a, wowɔ suahu pii, enti wubetumi abisa wo ho sɛ: ‘Seesei a meda so wɔ ahoɔden kakra yi, dɛn na mede bɛyɛ?’ Onyin ne suahu nti, wowɔ hokwan pii a afoforo nni. Ɛho nhwɛso ni: Woasua Yehowa ho ade pii a mmabun nnim, enti wubetumi de akyerɛkyerɛ wɔn. Bio, woanya suahu pii wɔ wo som mu, na wubetumi aka ho asɛm de ahyɛ afoforo den. Ná Ɔhene Dawid ani gye hokwan a ɛte saa ho, enti ɔbɔɔ mpae sɛ: “O Onyankopɔn, wufi me mmofraase na akyerɛkyerɛ me. . . . Sɛ mebɔ akwakoraa na mifuw dwen mpo a, nnyaw me, kosi sɛ mɛka wo basa ho asɛm akyerɛ awo ntoatoaso, na mɛka wo kɛseyɛ ho asɛm akyerɛ nkyirimma.”
5. Kristofo a wɔn mfe akɔ anim bɛyɛ dɛn de nea wɔasua akyerɛkyerɛ afoforo?
5 Onyin ne osuahu ama woanya nyansa pii. Ɛnde, wobɛyɛ dɛn de aboa afoforo? Ebia wubetumi ato nsa afrɛ anuanom nkumaa aba wo fie ne wɔn abɔ nkɔmmɔ ahyɛ wɔn nkuran. Anaa wubetumi ayɛ nhyehyɛe ne wɔn akɔ asɛnka ama wɔahu sɛ Yehowa som yɛ wo dɛ. Elihu kae sɛ: “Mɛma nna akasa, na mfe dodow ada nyansa adi.” (Hiob 32:7) Ɔsomafo Paulo ka kyerɛɛ Kristofo mmea mpanyimfo sɛ wɔmfa wɔn kasa ne wɔn nneyɛe nhyɛ afoforo nkuran. Ɔkyerɛwee sɛ: ‘Mmerewa nso nkyerɛ ɔkyerɛ pa.’
HWƐ NEA WUBETUMI AYƐ ABOA AFOFORO
6. Adɛn nti na ɛnsɛ sɛ Kristofo a wɔn mfe akɔ anim bu wɔn suahu adewa?
6 Sɛ woyɛ Kristoni a wowɔ suahu kakra wɔ asetenam a, pii wɔ hɔ a wubetumi ayɛ aboa afoforo. Wo deɛ hwɛ nneɛma a wunim a mfe 30 anaa 40 a atwam no na wunnim. Seesei wutumi de Bible mu nsɛm bɔ wo bra yiye. Wutumi kyerɛkyerɛ Bible mu ma nokware no ka afoforo koma. Sɛ woyɛ asafo mu panyin a, wunim sɛnea wobɛboa anuanom a wɔadi mfomso. (Gal. 6:1) Ebia seesei asafo no anaa ɔmansin no dwumadi ahorow bi hyɛ wo nsa a wutumi yɛ no yiye, anaa ebia woboa ma wosisi Ahenni Asa. Ebia wunim sɛnea wo ne dɔkotafo bɛkasa ma wɔahwɛ anuanom a wɔmfa mogya nni dwuma. Sɛ nnansa yi ara mpo na wobɔɔ asu a, wowɔ suahu pii wɔ asetenam. Ebia wowɔ mma, enti wunim sɛnea yɛtete mmofra. Kristofo a wɔn mfe akɔ anim tumi kyerɛkyerɛ anuanom mmarima ne mmea, na wotumi ma wɔn akwankyerɛ hyɛ wɔn nkuran.
7. Ntetee bɛn na Kristofo a wɔn mfe akɔ anim betumi de ama anuanom nkumaa?
7 Dɛn bio na wubetumi ayɛ de aboa afoforo? Ebia wubetumi akyerɛ anuanom nkumaa sɛnea wobenya nnipa ne wɔn asua Bible ne kwan a wɔbɛfa so ayɛ no. Yebetumi asusuw nsɛmmisa yi ho: Sɛ woyɛ onuawa a, wubetumi aboa mmabaa ma wɔatumi de nsi asom Yehowa na bere koro no ara wɔahwɛ wɔn mma nkumaa yiye? Sɛ woyɛ onuabarima a, wubetumi aboa mmerante ma wɔde anigye ne ahokeka ama ɔkasa wɔ asafo no mu? Wubetumi aboa wɔn ma wɔde nsi ayɛ asɛmpaka adwuma no? Wubetumi akyerɛ wɔn sɛnea wosrasra anuanom nkwakoraa ne mmerewa hyɛ wɔn nkuran? Sɛ wunni ahoɔden sɛ kan no mpo a, wowɔ hokwan pii a wubetumi de atete mmerante. Bible ka sɛ: “Mmerante ahoɔfɛ ne wɔn ahoɔden, na nkwakoraa anuonyam ne wɔn atifi dwen.”
WUBETUMI AKƆBOA WƆ BAABI
8. Bere a ɔsomafo Paulo mfe rekɔ anim no, dɛn na ɔyɛe?
8 Bere a ɔsomafo Paulo mfe rekɔ anim mpo no, wankokɔ ne ho, mmom ɔde animia som Onyankopɔn. Bere a woyii no fii afiase wɔ Roma bɛyɛ afe 61 Y.B. mu no, anka obetumi aka sɛ ɔde mfe pii ayɛ asɛmpatrɛw adwuma no afa amanehunu pii mu, enti ɔbɛtena Roma hɔ ara aka asɛm no. (2 Kor. 11:23-27) Anka anuanom a wɔwɔ Roma no rensi Paulo fam koraa, nanso ohui sɛ aman foforo hia mmoa paa. Enti ɔne Timoteo ne Tito toaa asɛmpatrɛw adwuma no so. Wɔkɔɔ Efeso, na wofi hɔ kɔɔ Kreta. Ebia akyiri yi wɔkɔɔ Makedonia nso. (1 Tim. 1:3; Tito 1:5) Yennim ara, ebi mpo a ɔkɔɔ Spain efisɛ na wabɔ ne tirim sɛ ɔbɛkɔ hɔ.
9. Bere bɛn na ɛbɛyɛ sɛ Petro tu kɔɔ baabi kɔboae? (Hwɛ mfonini a ɛwɔ adesua yi mfiase no.)
9 Ɔsomafo Petro nso tu kɔɔ baabi kɔboae. Saa bere no ebetumi aba sɛ na wadi boro mfe 50. Yɛyɛ dɛn hu saa? Sɛ na ɔne Yesu bɔ tipɛn anaa mpo na ɔkyɛn no kakra a, ɛnde yebetumi aka sɛ bere a Petro ne asomafo a aka no hyiae wɔ Yerusalem afe 49 Y.B. no, na wadi bɛyɛ mfe 50. (Aso. 15:7) Saa nhyiam no akyi no, Petro tu kɔɔ Babilon. Nea yebetumi aka ara ne sɛ ɔkɔɔ hɔ sɛ ɔrekɔka asɛm no akyerɛ Yudafo pii a wɔwɔ mpɔtam hɔ no. (Gal. 2:9) Bere a Petro kyerɛw ne nhoma a edi kan bɛyɛ afe 62 Y.B. no, na ɔwɔ Babilon. (1 Pet. 5:13) Obi man so tena nna fam, na na Petro mfe nso akɔ anim, nanso wamma eyi ammu n’abam; oyii ne yam som Yehowa.
10, 11. Bere a Robert ne ne yere mfe akɔ anim mpo no, dɛn na wɔyɛe?
10 Ɛnnɛ yɛn nuanom pii a wadi mfe 50 ne akyi ahu sɛ nneɛma asesa wɔ wɔn asetenam, enti wobetumi ayɛ pii wɔ Yehowa som mu. Ebinom atu kɔ baabi a mmoa ho hia kɛse. Saa na onua bi a ɔde Robert ne ne yere yɛe. Bere a wodii bɛyɛ mfe 55 no, wohui sɛ hokwan bi abue a wobetumi ayɛ pii wɔ Yehowa som mu. Ná wɔwɔ ba biako pɛ, na saa bere no na watew ne ho. Afei na wonni awofo biara a wɔrehwɛ wɔn, na na wɔwɔ awunnyade kakra wɔ hɔ. Wohui sɛ, sɛ wɔtɔn wɔn fie a, wobetumi anya sika atua wɔn ho aka anya bi ato wɔn ho kosi sɛ Robert pɛnhyen sika bɛba. Wɔtee sɛ nnipa pii repɛ nokware no ahu wɔ Bolivia, na nea ɛyɛ anika mpo ne sɛ ɛhɔ asetena nso nyɛ den. Enti wosii gyinae sɛ wobetu akɔ hɔ. Robert kae sɛ: “Yɛkɔɔ hɔ foforo no na ɛnyɛ mmerɛw koraa. Sɛ yɛde hɔ toto North America ho a, na biribiara yɛ soronko. Nanso yɛn brɛ anyɛ kwa.”
11 Robert toaa so sɛ: “Seesei yɛn nkɔree ne yɛn mmae nyinaa fa asafo no ho. Wɔn a yɛne wɔn suaa Bible no bi abɔ asu. Yɛne abusua bi suaa ade; saa abusua yi te akuraa bi ase wɔ akyirikyiri. Abusua yi nni bi nanso nnawɔtwe biara wɔn nyinaa mia wɔn ani ba adesua wɔ kurom. Abusua yi reyere wɔn ho paa wɔ nokware no mu. Wunim ade biako a ɛmaa yɛn ani gyei paa? Barima panyin no bɛyɛɛ ɔkwampaefo!”
MMEAE A AHƆHO WƆ
12, 13. Kyerɛ nea Kristoni bi yɛe bere a ɔkɔɔ pɛnhyen.
12 Asafo ne akuw ahorow pii wɔ hɔ a wɔka aman foforo so kasa. Sɛ anuanom mmarima ne mmea a wɔn mfe akɔ anim tumi kɔboa asafo a ɛte saa a, nhyira pii fi mu ba. Bio, anuanom ahu sɛ asasesin a ɛte saa mu adwuma yɛ dɛ. Momma yɛmfa Brian a ofi Britain nyɛ nhwɛso. Bere a odii mfe 65 a ɔkɔɔ pɛnhyen no, na ɔne ne yere ani nka. Ɔkae sɛ: “Ná yɛn mma atew wɔn ho, na na ɛyɛ den sɛ yebenya nkurɔfo ne wɔn ayɛ Bible adesua wɔ yɛn asasesin mu. Afei da bi mihyiaa Chinani aberante bi a ɔwɔ sukuupɔn bi mu. Metoo nsa frɛɛ no sɛ ɔmmra adesua, na ampa-ne-ampa ara ɔbae. Me ne no fii ase suaa Bible. Adapɛn bi akyi no, ɔde ne yɔnko Chinani bi kaa ne ho bae. Nnawɔtwe abien a edi hɔ no, ɔde nea ɔto so abiɛsa bae. Akyiri yi nea ɔto so anan kaa ne ho bae.
13 “Afei ɔde Chinani a ɔto so anum fii sukuupɔn no mu bae. Na bere a me ne no fii ase suaa Bible no, mekae wɔ me tirim sɛ, ‘Seesei madi mfe 65, nanso Yehowa som mu deɛ menkɔɔ pɛnhyen.’ Me yere adi mfe 63, na mibisaa no sɛ n’ani begye ho sɛ obesua China kasa anaa. Nea na yɛyɛ ne sɛ yɛbɔ kasa no tie wɔ afiri so. Yɛreka yi mfe du atwam. Nokwasɛm ne sɛ hokwan a yɛanya reyɛ asɛnka adwuma wɔ Chinafo mu no ama yɛayɛ sɛ aberante ne ababaa bio. Besi nnɛ yɛne Chinafo 112 na asua Bible. Wɔn mu pii aba adesua. Seesei wɔn mu biako yɛ ɔkwampaefo, na yɛne no nyinaa na ɛreyɛ ɔsom adwuma no.”
YƐ NEA WUBETUMI
14. Adɛn nti na ɛsɛ sɛ Kristofo a wɔn mfe akɔ anim ka wɔn koma to wɔn yam? Paulo asɛm no betumi aboa wɔn sɛn?
14 Ɛyɛ nokware, Kristofo pii a wadi mfe 50 ne akyi tumi trɛw wɔn som mu, nanso ɛnyɛ obiara na obetumi ayɛ saa. Yare rehaw binom, ebinom nso awofo abɔ nkwakoraa ne mmerewa a ɛsɛ sɛ wɔhwɛ wɔn. Yɛreka yi ebinom wɔ mma a wɔda so ara te wɔn nkyɛn. Sɛ saa na wo tebea te a, ka wo koma to wo yam; kae sɛ Yehowa ani sɔ nea wutumi yɛ biara wɔ ne som mu. Nea wuntumi nyɛ no, mmfa nhaw wo ho; mmom nea wubetumi ayɛ biara fa anigye yɛ. Wo deɛ yɛnhwɛ ɔsomafo Paulo. Ɔdaa afiase mfe pii; saa bere no nyinaa wantumi anyɛ n’asɛmpatrɛw adwuma no. Nanso wanka n’ano antom; bere biara a nkurɔfo bɛba abɛsra no no, ɔde Kyerɛwnsɛm no di wɔn adanse hyɛ wɔn gyidi den.
15. Adɛn nti na yɛn ani gye yɛn nuanom nkwakoraa ne mmerewa ho saa?
15 Nkwakoraa ne mmerewa nso betumi anya awerɛhyem sɛ nea wotumi yɛ wɔ Yehowa som mu biara n’ani gye ho. Ɛwom, Solomon kae sɛ sɛ nipadua no yɛ mmerɛw a, saa bere no nyɛ bere pa, nanso Yehowa ani sɔ nea Kristofo a wɔte saa yɛ de hyɛ no anuonyam no. (Luka 21:2-4) Anuanom a wɔasom akyɛ saa wɔ asafo no mu a, wɔn gyidi hyɛ obiara nkuran.
16. Hokwan bɛn na ɛbɛyɛ sɛ Hana annya? Dɛn na otumi yɛe?
16 Bible ka ɔbea nokwafo bi a ne din de Hana ho asɛm. Ɔsom Yehowa kosii ne mmerewabere mu. Bere a wɔwoo Yesu no, na wadi mfe 84. Yɛhwɛ mfe a wadi a, yɛrentumi nka sɛ ɔtenaa ase kyɛe ma enti ɔbɛyɛɛ Yesu kyidini anaa Kristoni a wɔasra. Ebia wannya kwan anka Ahenni ho asɛmpa no bi mpo. Nanso nea na Hana tumi yɛ deɛ na ɔde ne koma nyinaa yɛ. Bible ma yehu sɛ na ‘ɔmpa asɔrefie hɔ da, na ɔde mmuadadi ne nkotɔsrɛ som awia ne anadwo.’ (Luka 2:36, 37) Anɔpa ne anwummere biara sɛ asɔfo no rehyew aduhuam a, na Hana ka nnipadɔm a wɔahyia adiwo hɔ rebɔ mpae no ho. Ná wɔbɔ mpae bɛyɛ simma aduasa. Bere a Hana huu akokoaa Yesu no, ɔkaa ne ho asɛm ‘kyerɛɛ wɔn a na wɔretwɛn sɛ wobegye Yerusalem no nyinaa.’
17. Yɛbɛyɛ dɛn aboa yɛn nuanom nkwakoraa ne mmerewa ne wɔn a wɔyare ma wɔanya kyɛfa wɔ nokware som mu?
17 Ɛnnɛ, ɛsɛ sɛ yɛde yɛn ani to fam hwɛ nea yebetumi ayɛ aboa Kristofo a wɔabobɔ nkwakoraa ne mmerewa ne wɔn a wɔnte apɔw. Ebinom wɔ hɔ a, wɔn yam a anka daa wɔwɔ asafo nhyiam ne nhyiam akɛse ase, nanso ɛyɛ a na ayɛ den ama wɔn. Asafo bi mu deɛ wɔyɛ nhyehyɛe ma anuanom a wɔn mfe akɔ anim yi tie dwumadi no wɔ telefon so. Nanso ɛnyɛ baabiara na wobetumi ayɛ saa. Sɛ anuanom a wɔn ani afi ntumi nkɔ adesua mpo a, wobetumi aboa nokware som wɔ akwan horow so. Ade biako a wobetumi ayɛ ne sɛ wɔbɛbɔ mpae ama Kristofo asafo no.
18, 19. (a) Dɛn na Kristofo a wɔn mfe akɔ anim yɛ de hyɛ afoforo nkuran? (b) Henanom na wobetumi ‘akae wɔn Bɔfo Kɛse no’?
18 Ebia yɛn nuanom nkwakoraa ne mmerewa renhu sɛnea wɔn nhwɛso hyɛ afoforo nkuran. Wo deɛ yɛnhwɛ Hana sɛɛ. Ná ɔyɛ obi a ɔdɔ Yehowa paa, na na ɔmpa asɔrefie hɔ, nanso na onnim sɛ wɔrebɛkyerɛw ne nhwɛso wɔ Bible mu ma nkyirimma akan ma ahyɛ wɔn nkuran. Akyinnye biara nni ho sɛ wo nso wodɔ Yehowa. Ɛnde, kae sɛ wo nuanom Kristofo werɛ remfi wo nhwɛso pa yi da. Sɛ Bible kae a ɛmmoa, “atifi dwen, sɛ wohu no trenee kwan so a, ɛyɛ abotiri a ɛyɛ fɛ.”
19 Obiara wɔ nea obetumi ayɛ wɔ Yehowa som mu. Nanso sɛ ahoɔden kakra wɔ wo mu a, ɛnde, ‘kae wo Bɔfo Kɛse no, ansa na nna bɔne no aba.’


c: text/html

text:
TI 45
Ɔwɔ Tumi Mpo Wɔ Adaemone Bebree So
MATEO 8:28-34 MARKO 5:1-20 LUKA 8:26-39
ƆTUU AHONHOMMƆNE KƆHYƐƐ MPRAKO MU
Bere a asuafo no kɔduu asuogya dwoodwoo no, wɔhuu biribi maa wɔn ho dwirii wɔn paa. Nea ɛfaa wɔn ani so nyinaa akyi no, wɔkɔdui nso a, mmarima mmienu a ahonhommɔne wɔ wɔn so na apue afiri asiei reba Yesu nkyɛn yi! Ná mmarima no mmienu nyinaa ho yɛ hu paa, nanso wɔn mu baako na Bible kaa ne no asɛm kɛse. Ɛbɛtumi aba sɛ ɔno paa na na ahonhommɔne no ahaw no akyɛ na na ɔdi abɔdansɛm nso kyɛn baako no.
Ɔbarima a n’asɛm yɛ mmɔbɔ yi, na ɔnenam hɔ a ɔnhyɛ hwee. Daa adesaeɛ ne adekyeeɛ, na “ɔteateam wɔ ada ne mmepɔ no mu de aboɔ twitwa ne ho.” (Marko 5:5) Ná ne ho yɛ hu araa ma obiara mpo suro sɛ ɔbɛtwam baabi a ɔwɔ no. Nkurɔfo yɛɛ sɛ wɔde nkɔnsɔnkɔnsɔn bɛgu ne nan ne ne nsa a, nanso ɛyɛ a na watete mu. Obiara antumi no.
Bere a ɔbarima no duu Yesu nkyɛn no, ɔhwee ne nan ase, na ahonhommɔne a ɛhyɛ ne mu no ma ɔteaam sɛ: “Ɛdeɛn na me ne wo wɔ yɛ, Yesu, Ɔsorosoroni Nyankopɔn no Ba? Ka Onyankopɔn ntam sɛ worenha me.” Afei Yesu kyerɛɛ sɛ ɔwɔ ahonhommɔne so tumi. Ɔkaa sɛ: “Honhom fĩ, firi onipa no mu.”—Marko 5:7, 8.
Ná ahonhommɔne a ɛhyɛ ɔbarima no mu dɔɔso. Nea ɛma yɛhu saa ne sɛ, bere a Yesu bisaa sɛ “wo din de sɛn?” no, mmuaeɛ a ɔnyae ne sɛ: “Me din de Asafotoɔ, ɛfiri sɛ yɛyɛ bebree.” (Marko 5:9) Yɛka asafotoɔ a, Romafo nhyehyɛe mu no, ɛgyina hɔ ma asraafo apem; ɛno ma yɛhu sɛ na ahonhommɔne a wɔabɛtena ɔbarima no so no dɔɔso paa, na ateetee a wɔde no faa mu no maa wɔn ani gyei. Ahonhommɔne no srɛɛ Yesu sɛ “ɔnnhyɛ wɔn mmma wɔmmfiri ne mu nnkɔ bunu no mu.” Wotumi hu sɛ na wɔnim nea ɛda hɔ retwɛn wɔne wɔn panin Satan nyinaa.—Luka 8:31.
Saa bere no, na mprako bɛyɛ 2,000 redidi wɔ hɔ baabi. Mprako nso deɛ, Yudafo Mmara mu no, na wɔn ho nte, enti ɛnsɛ sɛ anka obiara yɛn bi mpo. Ahonhommɔne no ka kyerɛɛ Yesu sɛ: “Ma yɛnkɔ mprako no mu, ma yɛnkɔhyɛn wɔn mu.” (Marko 5:12) Enti Yesu ka kyerɛɛ wɔn sɛ wɔnkɔ, na wɔfirii ɔbarima no mu kɔhyɛɛ mprako no mu. Ɛhɔ ara na mprako 2,000 no nyinaa bɔɔ twi siane kɔguu po no mu.
Wɔn a wɔrehwɛ mprako no huu nea asi no, wɔtuu mmirika kɔbɔɔ amanneɛ wɔ kuro no ne nkuraa a atwa ahyia nyinaa mu, na ɛno maa nkurɔfo baa hɔ bɛhwɛɛ nea asi. Wɔbɛduu hɔ no, wɔhuu sɛ ɔbarima a na ahonhommɔne wɔ no so no ani so atete no ma wayɛ kama. Obi a na ɔnenam hɔ a ɔnhyɛ atade no, afei deɛ na ɔhyɛ atade te Yesu nan ase!
Obiara a ɔhuu ɔbarima no ne obiara ɔtee ne ho asɛm no bɔɔ hu, efisɛ na wɔnnim nea ɛdi akyi reba. Enti wɔsrɛɛ Yesu sɛ ɔmfiri kurom hɔ. Ɔrekɔ no, ɔbarima no kaa sɛ ɔne no bɛkɔ. Nanso Yesu ka kyerɛɛ no sɛ: “Kɔ wo fie, w’abusuafoɔ nkyɛn, na kɔka deɛ Yehowa ayɛ ama woɔ nyinaa ne mmɔborɔhunu a wayi no adie akyerɛ woɔ no kyerɛ wɔn.”—Marko 5:19.
Ná Yesu taa ka kyerɛ wɔn a ɔsa wɔn yareɛ no sɛ wɔmmmɔ so nnkyerɛ obiara, efisɛ na ɔmpɛ sɛ ne ho asɛm bɛyɛ yɛse-yɛse biara. Ɔbarima a na ahonhommɔne wɔ ne so no deɛ, na ɔno ara yɛ nea asi no ho danseni, enti na ɔbɛtumi aka ho asɛm akyerɛ wɔn a Yesu ntumi nkɔ wɔn nkyɛn no. Afei nso sɛ nkurɔfo rekyerɛ nea ɛyɛe a mprako no kɔguu po mu na sɛ ɛnyɛ nokware a, ɔbarima no bɛtumi abɔ agu. Enti ɔbarima no fii ase kaa nea Yesu ayɛ ama no no ho asɛm wɔ Dekapoli nyinaa.

robotstxt: allowed

filter: keep


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yoel 1:1-20
1 Yehowa asɛm a ɛbaa+ Petuel ba Yoel nkyɛn ni:2 “Mpanyimfo, muntie eyi, na asase sofo nyinaa, monyɛ asõ.+ So saa ade yi bi asi pɛn wɔ mo bere so anaa mo agyanom bere so?+3 Monka ho asɛm nkyerɛ mo mma, na mo mma nka nkyerɛ wɔn mma, na wɔn mma nso nka nkyerɛ awo ntoatoaso a edi hɔ.+4 Nea ɔsã di ma ɛkae no, mmoadabi adi;+ nea mmoadabi di kae no, hwidɔm adi; nea hwidɔm di kae no, ntɛfrɛw adi.+5 “Asabofo,+ munnyan na munsu, na asanomfo nyinaa, nsã dɔkɔdɔkɔ+ nti, muntwa adwo,+ efisɛ asã wɔ mo anom.+6 Na ɔman bi aba m’asase so; ɛyɛ den, na emu nnipa nni ano.+ Wɔn sẽ te sɛ gyata sẽ,+ na wɔwɔ gyata abogye.7 Wɔama me bobe ayɛ ahodwiriwde,+ na me borɔdɔma ayɛ dunsin.+ Wɔapempan ho ma ayɛ kwaterekwa, na wɔatow agu.+ Ne mmaa ayɛ fitafita.8 Twa adwo sɛnea ɔbaabun fura atweaatam+ yɛ wɔ ne mmabaabere mu kunu ho no.9 “Wɔatwa aduan afɔre+ ne afɔrebɔ nsã+ afi Yehowa fie; asɔfo, Yehowa asomfo+ no, di awerɛhow.+10 Wɔasɛe afuw mu nneɛma,+ asase no redi awerɛhow;+ wɔafow nnɔbae no, nsã foforo ayow,+ ngo ase atu.+11 Akuafo ani awu;+ awi ne atoko nti bobe nturo mu adwumayɛfo twa adwo, efisɛ afuw mu nnɔbae asɛe.+12 Bobe aguan, na borɔdɔma nso akisa. Granate akutu ne abɛ ne aprɛ dua, ne wuram nnua nyinaa awuwu;+ ahurusi de aniwu atu afi adesamma mu.+13 “Asɔfo, mommɔ abɔso na mommɔ abubuw.+ Afɔremuka asomfo,+ muntwa adwo. Me Nyankopɔn asomfo, mommra mmɛda atweaatam mu anadwo, efisɛ wɔde aduan afɔre+ ne afɔrebɔ nsã akame mo Nyankopɔn fie.+14 Monhyɛ bere mma mmuada+ kronkron. Monyɛ afahyɛ nhyiam titiriw.+ Mommoaboa mpanyimfo no ne asase no sofo nyinaa ano mmra Yehowa mo Nyankopɔn fie,+ na munsu mfrɛ Yehowa na ɔmmoa mo.+15 “Ao, ɛda no;+ Yehowa da no abɛn,+ na ɛbɛba sɛ ɔsɛe a efi ade nyinaa so Tumfoɔ no nkyɛn!16 So wontwaa aduan mfii hɔ yɛn anim, na wontwaa anigye ne ahurusi mfii yɛn Nyankopɔn fie?+17 Borɔdɔma a aguan no awuwu wɔn nnade ase. Asan nso, wɔama ada mpan. Wɔadwiriw adekora adan agu, efisɛ nnɔbae asã.18 O hwɛ sɛnea afieboa si apini! Hwɛ sɛnea anantwikuw nenam basabasa! Wonnya adidibea.+ Na wɔde asodi ato nguankuw no so.19 “O Yehowa, wo na misu frɛ wo,+ efisɛ ogya ahyew sare so adidibea, na ogyaframa ahyew wuram nnua nyinaa.+20 Wuram mmoa nso ani agyina wo,+ efisɛ nsubon no ayoyow,+ na ogya ahyew sare so adidibea.”


text:
ƆWƐN-ABAN—NEA ADESUA NSƐM WOM January 2017
Adesua nsɛm a yebesua February 27 kosi April 2, 2017.
Wotuu Wɔn Ho Mae Koraa
Anuanom mmea a wɔakɔsom wɔ amannɔne no, mfiase no na wɔmpɛ sɛ wotu kɔtena obi man so. Ɛyɛɛ dɛn na wonyaa akokoduru kɔe? Dɛn na wɔasua afi amannɔne a wɔkɔsomee no mu?
“Fa Wo Ho To Yehowa So na Yɛ Papa”
Nea yɛrentumi nyɛ no, Yehowa ani gye ho sɛ obeso yɛn mu. Nanso ɔhwɛ kwan sɛ yɛbɛyɛ nea yebetumi biara. Ɔkwan bɛn so na 2017 afe asɛm no bɛboa yɛn ama yɛakari pɛ?
Ma W’ani Nnye sɛ Onyankopɔn De Wo Pɛ Ama Wo
Sɛ yɛka sɛ yɛde obi pɛ ama no a, ɛkyerɛ sɛn? Dɛn na Bible ka fa ho? Sɛ obi si gyinae a, dɛn na yɛbɛyɛ de akyerɛ sɛ yebu gyinae a wasi no?
Ahobrɛase Ho Da So Ara Hia?
Obi brɛ ne ho ase a, sɛn na ɛsɛ sɛ ɔyɛ n’ade? Adɛn nti na ɛyɛ su pa?
Wokɔ Sɔhwɛ Mu Mpo a Wubetumi Akɔ So Abrɛ Wo Ho Ase
Ɔkwan bɛn so na ahobrɛase betumi aboa yɛn ama asi yɛn yiye wɔ ɔsom adwuma a yɛreyɛ no mu; wɔkasa tia yɛn anaa wɔkamfo yɛn a, ɛrempira yɛn; ɛbɛma yɛasi gyinae pa?
‘Nea Wote Fii M’anom no, Fa Hyɛ Nnipa Anokwafo Nsa’
Ɔkwan bɛn so na mpanyimfo betumi aboa mmerante ama wɔasi wɔn ananmu? Ɔkwan bɛn so na mmerante betumi akyerɛ sɛ w’ani sɔ anuanom a wɔde mfe pii adi asafo no anim no?
So Wunim?
Tete no sɛ wɔde ogya retu kwan a, na wɔyɛ no sɛn?


text:
TI 8
Onyankopɔn Dɔ Nnipa a Wɔn Ho Tew
“Nea ɔma ne ho tew na wobɛtew wo ho ama no.”—DWOM 18:26.
1-3. (a) Dɛn nti na ɔbea bi bɛhwɛ ama ne ba ho atew kama? (b) Dɛn nti na Yehowa pɛ sɛ n’asomfo ho tew, na dɛn na ɛka yɛn ma yedi yɛn ho ni?
ƆBEA bi siesie ne ba ketewa a ɔrepue ho. Ɔhwɛ hu sɛ abofra no aguare na ɔhyɛ atade a ani tew kama. Onim sɛ, sɛ ne ba no ho tew a, obenya apɔwmuden. Afei nso onim sɛ ne ba no ahosiesie bɛma nkurɔfo abɔ abofra no awofo din pa anaa dimmɔne.
2 Yɛn soro Agya Yehowa pɛ sɛ n’asomfo ho tew. N’Asɛm ka sɛ: “Nea ɔma ne ho tew na wobɛtew wo ho ama no.” * (Dwom 18:26) Yehowa dɔ yɛn; onim sɛ, sɛ yɛma yɛn ho tew a, ɛbɛboa yɛn ankasa. Yehowa pɛ sɛ n’Adansefo yɛ ade a ɛbɛma wɔabɔ no din pa. Nokwarem no, sɛ yɛn ho tew na yɛbɔ ɔbra pa a, ɛbɛhyɛ Yehowa ne ne din kronkron no anuonyam, na ɛrengu ho fĩ.—Hesekiel 36:22; kenkan 1 Petro 2:12.
3 Yenim sɛ Onyankopɔn dɔ wɔn a wɔn ho tew, enti ɛka yɛn ma yedi yɛn ho ni. Yɛdɔ no, enti yɛpɛ sɛ yɛn abrabɔ hyɛ no anuonyam. Afei nso, yɛpɛ sɛ yɛde yɛn ho sie ne dɔ mu. Ma yɛnhwɛ nea enti a ɛsɛ sɛ yɛma yɛn ho tew, nea ɛkyerɛ sɛ yɛn ho tew, ne nea yɛbɛyɛ ama yɛn ho atew. Eyi a yɛbɛyɛ no bɛboa yɛn ma yɛahu nea ebia ɛsɛ sɛ yɛyɛ ho adwuma.
DƐN NTI NA ƐSƐ SƐ YƐMA YƐN HO TEW?
4, 5. (a) Dɛn titiriw nti na ɛsɛ sɛ yɛma yɛn ho tew? (b) Dɛn na ɛwɔ Yehowa abɔde mu a ɛma yehu sɛ ne ho tew?
4 Ɔkwan baako a Yehowa fa so kyerɛ yɛn nea yɛnyɛ ne sɛ, ɔyɛ nhwɛso ma yɛn. N’asɛm ka kyerɛ yɛn sɛ ‘yensuasua Onyankopɔn.’ (Efesofo 5:1) Ɛno ma yehu ade titiriw a enti ɛsɛ sɛ yɛn ho tew: Yehowa, Onyankopɔn a yɛsom no no di ne ho ni, ne ho tew, na ɔyɛ kronkron wɔ biribiara mu.—Kenkan Leviticus 11:44, 45.
5 Sɛnea Yehowa abɔde ma yehu ne su ne n’akwan pii no, saa ara na ɛma yehu nso sɛ ne ho tew. (Romafo 1:20) Ɔbɔɔ asase sɛ ɛnyɛ baabi a ɛhɔ tew a nnipa bɛtena. Yehowa abɔ nneɛma bi wɔ asase so a ɛma mframa ne nsu mu tew daa. Mmoawammoawa bi yɛ adwuma te sɛ ɔyɛ-ade-yiye, na wosiesie nneɛma funu ma ɛdan nneɛma pa. Mmoawammoawa yi bi didi pii, enti nyansahufo ma wɔnom fango a ehwie gu, na wodi nneɛma foforo a pɛsɛmenkominyafo ne adifudepɛfo de sɛe ade no. Eyi kyerɛ sɛ ahotew ho hia ‘Nea ɔyɛɛ asase no.’ (Yeremia 10:12) Yɛn nso, ɛsɛ sɛ ehia yɛn.
6, 7. Ɔkwan bɛn so na Mose Mmara no sii so dua sɛ ɛsɛ sɛ Yehowa asomfo nyinaa ho tew?
6 Ade foforo a enti ɛsɛ sɛ yɛma yɛn ho tew ne sɛ Yehowa, yɛn Tumfoɔ Pumpuni no hwehwɛ sɛ n’asomfo ho tew. Mmara a Yehowa de maa Israelfo no kyerɛe sɛ, sɛ obi ho ntew a ɔrentumi nsom Onyankopɔn. Mmara no kyerɛe sɛ Mpata Da no, ɛsɛ sɛ ɔsɔfopanyin no guare mprenu. (Leviticus 16:4, 23, 24) Ansa na asɔfo no bɛbɔ afɔre ama Yehowa no, na ɛsɛ sɛ wɔhohoro wɔn nsa ne wɔn nan ho. (Exodus 30:17-21; 2 Beresosɛm 4:6) Mmara no bobɔɔ nneɛma bɛyɛ 70 a sɛ obi yɛ a, ɛma ne nipadua ne ne som ho gu fĩ. Sɛ Israelni ho ntew a, na ɔrentumi nnya ɔsom mu kyɛfa biara. Ɛtɔ mmere bi a, sɛ obu mmara yi so a wotumi kum no mpo. (Leviticus 15:31) Sɛ obi amma wɔannwira ne ho sɛnea mmara no kyerɛ, na wanguare anhoro ne ntade a, na ɛsɛ sɛ ‘wotwa no fi asafo no mu.’—Numeri 19:17-20.
7 Ɛwom sɛ yenni Mose Mmara no ase deɛ, nanso ɛma yehu Onyankopɔn adwene wɔ nneɛma bi ho. Yehu pefee sɛ Mmara no sii so dua sɛ ɛsɛ sɛ Onyankopɔn asomfo ho tew. Yehowa nsesae. (Malaki 3:6) Sɛ yɛn som bɛsɔ n’ani a, gye sɛ “ɛho tew na efĩ biara nni ho.” (Yakobo 1:27) Enti ɛsɛ sɛ yehu nea ɔpɛ sɛ yɛyɛ wɔ ahotew ho.
NEA ƐMA OBI HO TEW WƆ ONYANKOPƆN ANI SO
8. Nneɛma bɛn mu na Yehowa pɛ sɛ yɛn ho tew?
8 Sɛ Bible ka ahotew ho asɛm a, ɛnkyerɛ honam fam ahotew nkutoo. Sɛ yɛn ho bɛtew wɔ Onyankopɔn ani so a, ɛsɛ sɛ yɛn ho tew wɔ biribiara mu. Yehowa pɛ sɛ yɛn ho tew wɔ nneɛma titiriw nnan bi mu—honhom mu, abrabɔ mu, adwene mu, ne honam mu. Ma yɛnhwɛ nea emu biara kyerɛ.
9, 10. Yɛn ho a yɛbɛma atew wɔ honhom mu no kyerɛ sɛn, na dɛn na nokware Kristofo renyɛ?
9 Honhom mu ahotew. Nea yɛn ho a yɛbɛma atew wɔ honhom mu kyerɛ ara ne sɛ yɛremfa atoro som mfrafra nokware som. Bere a Israelfo fi Babilon resan akɔ Yerusalem no, na ɛsɛ sɛ wotie Onyankopɔn afotu yi: “Mumfi hɔ nkɔ, mommfa mo nsa nnka biribiara a ɛho ntew; . . . montew mo ho.” (Yesaia 52:11) Ade titiriw nti a na Israelfo resan akɔ wɔn man mu ne sɛ na wɔrekɔsom Yehowa bio. Ná ɛsɛ sɛ wɔn som no ho tew. Ná ɛnsɛ sɛ wɔde Babilon som mu nkyerɛkyerɛ, emu nneyɛe ne amanne a egu Onyankopɔn ho fĩ no frafra wɔn som mu.
10 Ɛnnɛ nso, ɛsɛ sɛ nokware Kristofo hwɛ yiye na wɔamfa atoro som angu wɔn ho fĩ. (Kenkan 1 Korintofo 10:21.) Nea enti a ahwɛyiye ho hia wɔ eyi mu ne sɛ atoro som wɔ baabiara. Aman pii so no, wɔde atoro som nkyerɛkyerɛ ahyehyɛ wɔn amammerɛ, wɔn amanne ne wɔn nneyɛe mu. Emu bi ne sɛ wogye di sɛ biribi hyɛ yɛn mu a enwu da. (Ɔsɛnkafo 9:5, 6, 10) Nokware Kristofo mfa wɔn ho nhyɛ amanne a efi atoro nkyerɛkyerɛ mu no mu. * Bible kyerɛ yɛn nea yɛyɛ a ɛbɛma yɛn som ho atew, na yɛremma afoforo nhyɛ yɛn mma yɛnyɛ biribi foforo biara.—Asomafo Nnwuma 5:29.
11. Yɛn ho a yɛbɛma atew wɔ abrabɔ mu no kyerɛ sɛn, na dɛn nti na ɛsɛ sɛ yɛma yɛn abrabɔ ho tew?
11 Abrabɔ mu ahotew. Sɛ yɛbɛma yɛn ho atew abrabɔ mu a, ɛnsɛ sɛ yɛde yɛn ho hyɛ nna mu ɔbrasɛe biara mu. (Kenkan Efesofo 5:5.) Ehia sɛ yɛbɔ bra pa. Sɛnea ti a edi hɔ no bɛma yɛahu no, sɛ yebetumi atena Onyankopɔn dɔ mu a, ɛsɛ sɛ ‘yeguan aguamammɔ.’ Aguamammɔfo anaa wɔn a wɔde wɔn ho hyɛ nna mu ɔbrasɛe mu na wonnu wɔn ho no “rennya Onyankopɔn ahenni no.” (1 Korintofo 6:9, 10, 18) Onyankopɔn ani so no, wɔn a wɔte saa no yɛ “wɔn a wɔn ho ntew a wɔyɛ atantanne.” Sɛ wɔanhwɛ amma wɔn ho antew a, nea ‘wobenya ne owuprenu no.’—Adiyisɛm 21:8.
12, 13. Nea obi dwen ho no ka nea ɔyɛ dɛn, na yɛbɛyɛ dɛn ama yɛn adwenem atew?
12 Adwenem ahotew. Nea ɛwɔ obi adwene mu na ɔyɛ ho adwuma. Sɛ yɛma nneɛma bɔne ase tim wɔ yɛn adwene ne yɛn komam a, ɛwom ara a, yɛbɛyɛ nneɛma a ɛho ntew. (Mateo 5:28; 15:18-20) Nanso sɛ yɛde nneɛma pa a ɛho tew hyɛ yɛn adwenem a, ɛbɛma yɛn abrabɔ ho atew. (Kenkan Filipifo 4:8.) Yɛbɛyɛ dɛn ama yɛn adwenem atew? Ade baako a ehia sɛ yɛyɛ ne sɛ yɛbɛkwati anigyede biara a ebetumi asɛe yɛn adwene. * Bio nso, sɛ yesua Onyankopɔn Asɛm daa a, ɛbɛma yɛde adwempa ahyɛ yɛn tirim.—Dwom 19:8, 9.
13 Sɛ yɛbɛtena Onyankopɔn dɔ mu a, ehia sɛ yɛma yɛn ho tew wɔ honhom mu, abrabɔ mu, ne adwene mu. Wɔakyerɛkyerɛ ahotew a ɛte saa mu kɔ akyiri wɔ nhoma yi afã foforo. Afei ma yɛnhwɛ nea ɛto so nnan no—honam mu ahotew.
YƐBƐYƐ DƐN AMA YƐN HO ATEW ƆHONAM MU?
14. Dɛn nti na honam mu ahotew nyɛ ankorankoro asɛm kɛkɛ?
14 Honam mu ahotew kyerɛ sɛ yɛbɛma yɛn nipadua ne baabi a yɛte atew. Esiane sɛ honam mu ahotew yɛ ankorankoro asɛm nti, ɛmfa obiara ho anaa? Yehowa asomfo fam deɛ, ɛnte saa koraa. Yɛaka dedaw sɛ Yehowa pɛ sɛ yɛn ho tew honam mu, efisɛ ɛboa yɛn, na ɛma wɔbɔ no din pa nso. Dwinnwen mfatoho a ɛwɔ nkyekyɛm a edi kan no ho. Sɛ wuhu sɛ abofra bi ho yɛ fĩ bere nyinaa a, so ɛremma wunnya n’awofo ho adwene bi? Yɛmpɛ sɛ yɛn ahosiesie anaa yɛn abrabɔ ma wɔbɔ yɛn soro Agya no dimmɔne anaa ɛsɛe asɛm a yɛka no. Onyankopɔn Asɛm ka sɛ: “Yɛnto hintidua biribiara mu, na wɔannya yɛn som adwuma no ho asɛm biara; na mmom ade nyinaa mu yɛda yɛn ho adi sɛ Onyankopɔn asomfo.” (2 Korintofo 6:3, 4) Ɛnde, yɛbɛyɛ dɛn ama yɛn ho atew wɔ ɔhonam mu?
15, 16. Dɛn na ɛsɛ sɛ yɛyɛ de kyerɛ sɛ yedi yɛn ho ni, na dɛn na ɛsɛ sɛ yɛyɛ wɔ yɛn ntade ho?
15 Momma yenni yɛn ho ni na yɛn ntade ani ntew. Ɛwom, ɛsono ɔman biara ne emu nsɛm, nanso samina ne nsu a yɛde beguare daa ama yɛne yɛn mma ho atew deɛ, ɛho ntaa nyɛ na. Sɛ yedi yɛn ho ni a, yɛde samina ne nsu bɛhohoro yɛn nsa ansa na yɛadidi anaa yɛaso aduan mu, na sɛ yɛkɔ agyanan so anaasɛ abofra sɛe ne ho na yɛhohoro ne ho anaa yɛsesa ne ho wie a, ɛsɛ sɛ yɛhohoro yɛn nsa. Samina ne nsu a yɛde bɛhohoro yɛn nsa no betumi abɔ yɛn ho ban afi nyarewa ho, na ebetumi agye yɛn nkwa mpo. Ebetumi abɔ nkurɔfo ho ban afi ɔyare mmoawa ho, na ɛbɛboa wɔn na wɔannya ayamtu. Aman bi mu no, afie pii nni nnorobɛn a nsufĩ fa mu kɔ. Baabi a ɛte saa no, wobetumi atutu fam na sɛ wogya wɔn anan wie a, wɔakata so sɛnea na tete Israelfo yɛ no.—Deuteronomium 23:12, 13.
16 Yɛn ntade nso, ɛsɛ sɛ yɛhoro daa ma ani tew. Ɛnyɛ atade a ne bo yɛ den anaa aba so a Kristoni bi bɛhyɛ ne asɛm no, na mmom ɛsɛ sɛ ɔma ani tew kama, na ɛyɛ nea ɛfata. (Kenkan 1 Timoteo 2:9, 10.) Ɛmfa ho baabi a yɛte biara no, ɛsɛ sɛ yɛn ahosiesie ma ‘yɛn Agyenkwa Onyankopɔn nkyerɛkyerɛ ho ba nyam.’—Tito 2:10.
17. Dɛn nti na ɛsɛ sɛ yɛma yɛn fie ne ɛho nyinaa tew kama?
17 Yɛn fie ne ɛhɔ nneɛma. Ebia yɛn fie nkyɛn so, nanso ɛsɛ sɛ yɛyɛ nea yebetumi biara ma ɛhɔ tew. Sɛ yɛwɔ kar a yɛde kɔ nhyiam ne asɛnka nso a, ɛsɛ sɛ yɛhwɛ ma emu ne ɛho nyinaa tew. Yɛnkae sɛ, sɛ yɛn fie mu ne ɛho tew a, ɛno mpo tumi di adanse. Yɛtaa ka kyerɛ nkurɔfo sɛ Yehowa yɛ ahotew Nyankopɔn ma enti ‘ɔbɛsɛe wɔn a wɔresɛe asase no,’ na ɛrenkyɛ koraa n’Ahenni no bɛma asase nyinaa adan paradise. (Adiyisɛm 11:18; Luka 23:43) Ɔkwan biara so no, ɛsɛ sɛ yɛn fie ne yɛn nneɛma ma afoforo hu sɛ ɛnnɛ mpo yɛresua sɛ yɛde ahotew bɛbɔ yɛn bra sɛnea ɛbɛkɔ so wɔ wiase foforo a ɛreba no mu no.
18. Yɛbɛyɛ dɛn akyerɛ sɛ yɛwɔ obu ma yɛn Ahenni Asa?
18 Baabi a yehyiam som. Yehowa ho dɔ ka yɛn ma yenya obu ma yɛn Ahenni Asa, baabi titiriw a nokware som kɔ so wɔ mpɔtam hɔ no. Sɛ nnipa foforo ba Ahenni Asa so a, ɛsɛ sɛ wohu sɛ baabi a yehyiam no tew. Nea ɛbɛyɛ na asa no ayɛ fɛ bere nyinaa no, ehia sɛ daa yesiesie hɔ na yɛyɛ nneɛma a ɛho atɔ kyima nso yiye. Sɛ yɛyɛ yɛn fam de ma yɛn Ahenni Asa yɛ kama a, ɛbɛkyerɛ sɛ yɛwɔ obu ma asa no. Ɛyɛ hokwan sɛ yebetu yɛn ho ama ‘asiesie’ yɛn Ahenni Asa so. (2 Beresosɛm 34:10) Saa ara na ɛsɛ sɛ yetu yɛn ho ma siesie Nhyiam Asa so anaa baabi foforo biara a yɛyɛ amansin ne amantam nhyiam no.
YƐNTWE YƐN HO MFI SUBAN NE NNEYƐE A ƐHO NTEW HO
19. Sɛ yɛbɛma yɛn ho atew ɔhonam mu a, dɛn na ɛsɛ sɛ yɛkwati, na dɛn na ɛwɔ Bible mu a ɛboa yɛn wɔ asɛm yi mu?
19 Sɛ yɛbɛma yɛn ho atew ɔhonam mu a, ɛsɛ sɛ yɛtwe yɛn ho fi suban ne nneyɛe a ɛho ntew ho; ebi ne sigaretnom, asabow, ne nnubɔne a wɔde di dwuma. Bible mmobɔ suban a ɛho ntew a abu so nnɛ no nyinaa din mmaako mmaako, nanso nnyinasosɛm a ɛwom no ma yehu sɛnea Yehowa te nka wɔ saa nneɛma no ho. Esiane sɛ yenim Yehowa adwene wɔ nneɛma ho nti, ɔdɔ a yɛwɔ ma no no ka yɛn ma yɛyɛ nea ɛsɔ n’ani. Ma yɛnhwɛ Kyerɛwnsɛm mu nnyinasosɛm nnum bi.
20, 21. Nneyɛe bɛn na Yehowa pɛ sɛ yɛtwe yɛn ho fi ho, na ade titiriw bɛn nti na ɛsɛ sɛ yɛyɛ saa?
20 “Adɔfo, esiane sɛ yɛwɔ bɔhyɛ ahorow yi nti, momma yɛnhohoro yɛn ho mfi ɔhonam ne honhom mu fĩ nyinaa ho, na yɛn ahotew adi mũ Onyankopɔn suro mu.” (2 Korintofo 7:1) Yehowa pɛ sɛ yɛtwe yɛn ho fi nneyɛe a ebetumi agu yɛn nipadua ne yɛn honhom anaa yɛn adwene ho fĩ ho. Enti ɛnsɛ sɛ yɛyɛ biribi a ebetumi aka yɛn hɔ a ebetumi nso asɛe yɛn nipadua ne yɛn adwene.
21 Bible kyerɛ yɛn ade titiriw a enti ɛsɛ sɛ ‘yɛhohoro yɛn ho fi ɔhonam ne honhom mu fĩ nyinaa ho.’ Hyɛ no nsow sɛ 2 Korintofo 7:1 fi ase sɛ: “Esiane sɛ yɛwɔ bɔhyɛ ahorow yi nti.” Bɔhyɛ bɛn? Ná Yehowa adi kan ahyɛ bɔ sɛ: “Megye mo. Na mɛyɛ mo agya.” (2 Korintofo 6:17, 18) Wo deɛ, dwinnwen ho hwɛ: Yehowa ahyɛ bɔ sɛ ɔbɛbɔ wo ho ban na wadɔ wo sɛnea agya yɛ ne ba no. Nanso sɛ Yehowa bedi ne bɔhyɛ yi so a, gye sɛ wotwe wo ho fi “ɔhonam ne honhom” mu fĩ ho. Enti hwɛ sɛnea ɛbɛyɛ nkwaseasɛm sɛ suban anaa nneyɛe a ɛyɛ tan bi nti, wo ne Yehowa ntam ayɔnkofa pa a emu yɛ den saa yi bɛbɔ wo!
22-25. Kyerɛwnsɛm mu nnyinasosɛm bɛn na ɛbɛboa yɛn ama yɛakwati suban ne nneyɛe bi a ɛho ntew?
22 “Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.” (Mateo 22:37) Yesu hyɛɛ da kaa ahyɛde yi ho asɛm sɛ ɛyɛ kɛse sen ne nyinaa. (Mateo 22:38) Ɛfata sɛ yɛdɔ Yehowa saa. Sɛ yɛde yɛn koma nyinaa, yɛn kra nyinaa, ne yɛn adwene nyinaa bɛdɔ no a, ɛsɛ sɛ yɛkwati nneyɛe bi a ebetumi atwa yɛn nkwa so anaa ebetumi asɛe adwene a Onyankopɔn de ama yɛn no.
23 “[Yehowa] na ɔma nnipa nyinaa nkwa ne ahome ne nneɛma nyinaa.” (Asomafo Nnwuma 17:24, 25) Nkwa yɛ akyɛde a efi Onyankopɔn hɔ. Yɛdɔ Nkwamafo no, enti yɛpɛ sɛ yɛkyerɛ saa akyɛde no ho anisɔ. Yɛkwati suban anaa nneyɛe biara a ɛbɛsɛe yɛn apɔwmuden, efisɛ yenim sɛ nneyɛe a ɛtete saa no kyerɛ sɛ yemmu nkwa a ɔde akyɛ yɛn no koraa.—Dwom 36:9.
24 “Dɔ wo yɔnko sɛ wo ho.” (Mateo 22:39) Sɛ obi kura suban bi anaa ɔyɛ nneɛma bi a ɛho ntew a, ɛnyɛ ne nkutoo na ɛka no; ɛka wɔn a wɔbɛn no nso. Enti sɛ obi renom sigaret a, ne wusiw no betumi apira obi a ogyina nkyɛn mpo. Sɛ obi pira nnipa a wɔbɛn no a, ɛbɛkyerɛ sɛ wamfa Onyankopɔn mmara a ese yɛnnɔ yɛn yɔnko no anyɛ adwuma. Ɛbɛkyerɛ nso sɛ ɔnnɔ Onyankopɔn.—1 Yohane 4:20, 21.
25 “[Mommrɛ mo] ho ase nyɛ osetie mma nniso ne tumi horow.” (Tito 3:1) Aman pii so no, mmara mma kwan sɛ wobehu nnuru bi wɔ obi ho anaasɛ ɔde bedi dwuma. Yɛyɛ nokware Kristofo, enti sɛ wɔbara nnuru bi a, yɛrenkɔpɛ bi anaa yɛremfa nni dwuma.—Romafo 13:1.
26. (a) Sɛ yɛbɛtena Onyankopɔn dɔ mu a, dɛn na ehia sɛ yɛyɛ? (b) Adɛn nti na mfaso wɔ so paa sɛ yɛma yɛn ho tew wɔ Onyankopɔn anim?
26 Sɛ yɛbɛtena Onyankopɔn dɔ mu a, ɛnyɛ ade baako anaa mmienu pɛ na ɛsɛ sɛ yɛma yɛn ho tew wɔ mu. Ɛsɛ sɛ yɛn ho tew wɔ biribiara mu. Ɛrenyɛ mmerɛw sɛ yebegyae suban ne nneyɛe a ɛho ntew anaa yɛbɛkwati, nanso ɛmmoro yɛn ahoɔden so. * Nokwarem no, ɛno ne abrabɔ a mfaso wɔ so paa, efisɛ Yehowa kyerɛkyerɛ yɛn daa sɛnea ɛbɛyɛ a ebesi yɛn yiye. (Kenkan Yesaia 48:17.) Nea ehia sen ne nyinaa no, sɛ yɛma yɛn ho tew a, yenya abotɔyam efisɛ ɛma nkurɔfo bɔ yɛn Nyankopɔn a yɛdɔ no no din pa, na ɛma yɛtena ne dɔ mu.
^ nky. 2 Kasa a wodii kan de kyerɛw Bible no, asɛmfua a wɔkyerɛɛ ase ‘ahotew’ no tumi kyerɛ honam fam ahotew, nanso mpɛn pii no, ɛkyerɛ abrabɔ ne honhom mu ahotew.
^ nky. 10 Wɔakyerɛkyerɛ afahyɛ ne amammerɛ ahorow a nokware Kristofo mfa wɔn ho nhyem mu wɔ nhoma yi Ti 13.
^ nky. 12 Wɔakyerɛkyerɛ sɛnea yebetumi apaw anigyede a ɛfata mu wɔ nhoma yi Ti 6.
^ nky. 26 Hwɛ adaka a n’asɛmti ne, “ So Mebɔ Mmɔden sɛ Mɛyɛ Nea Ɛteɛ?” ne adaka a n’asɛmti ne, “ Onyankopɔn Fam De, Ade Nyinaa Betumi Ayɛ Yiye” no.
^ nky. 67 Ɛnyɛ ne din ankasa.


text:
ADESUA 103
“W’ahenni Mmra”
Yehowa ahyɛ bɔ sɛ: ‘Osu, ɛyaw, yare, ne owu befi hɔ. Mɛpopa obiara ani ase nusu. Nneɛma bɔne a ɛrekɔ so no nyinaa, morenkae bio.’
Yehowa de Adam ne Hawa too Eden turom sɛ wɔntena hɔ asomdwoe mu na wɔn ani nnye. Ná ɛsɛ sɛ wɔsom wɔn soro Agya no, na wɔwo hyɛ asase so mã. Adam ne Hawa antie Yehowa asɛm, nanso nea na Yehowa abɔ ne tirim sɛ ɔbɛyɛ no ansesa. Nhoma yi ama yɛahu sɛ, sɛ Onyankopɔn hyɛ bɔ biara a, ɛbam pɛpɛɛpɛ. Onyankopɔn Ahenni no bɛma nnipa anya nhyira bebree sɛnea ɔhyɛɛ Abraham bɔ no.
Ɛrenkyɛ koraa, wɔbɛsɛe Satan, n’adaemone ne nnipa abɔnefo nyinaa. Wɔn a wobenya nkwa nyinaa bɛsom Yehowa. Obiara renyare anaa ɔrenwu. Anɔpa biara, yɛbɛsɔre no na yɛwɔ ahoɔden, na yɛn ani begye sɛ yɛte ase. Asase bɛdan paradise. Obiara benya aduan pa adi, na yebenya afie papa atena mu. Obiara renyɛ ne yɔnko bɔne. Obiara bɛyɛ ne yɔnko papa. Yɛrensuro mmoa a wɔn ho yɛ hu, na mmoa nso rensuro yɛn.
Sɛ Yehowa fi ase sɛ ɔrenyan awufo a, yɛn ani begye paa. Tetefo a yɛbɛma wɔn akwaaba no bi ne Habel, Noa, Abraham, Sara, Mose, Rut, Ester, ne Dawid. Yɛne wɔn nyinaa bɛbom asiesie Asase so ama ayɛ paradise. Da biara, yebenya adwuma a ɛyɛ anigye ayɛ.
Yehowa pɛ sɛ wokɔ hɔ bi. Wubehu Yehowa yiye ama ayɛ wo nwonwa. Momma yɛnkɔ so mmɛn Yehowa nnɛ ne daa!
“Yehowa, yɛn Nyankopɔn, wofata sɛ wugye anuonyam ne nidi ne tumi, efisɛ wo na wobɔɔ nneɛma nyinaa.”—Adiyisɛm 4:11


text:
NYAN! April 2015 | Nteɛso Afa He?
Ebinom susu sɛ awofo a wɔpɛ sɛ wɔtete wɔn mma yie no bere atwam. Ɛyɛɛ dɛn na nneɛma sesaa saa?
ASƐM A ƐDA SO
Nteɛso Afa He?
Asɛm a animdefo kae bɛyɛ afe 1960 mu no bɛtumi aka awofo nnɛ?
ASƐM A ƐDA SO
Nteɛso a Mmofra Hia
Bible akwankyerɛ nnum a ɛbɛtumi aboa mmusua.
NSASE NE NNIPA
Honduras Nsrahwɛ
Sua ɔman a ɛwɔ Central Amerika yi ho nsɛm kakra.
MMOA A WƆDE MA ABUSUA NO
Sɛnea Wobɛdi Ankonamyɛ So
Wotaa yɛ ankonam a ɛbɛtumi adi wo awu. Ɛte sɛ obi a ɔnom sigaret mmaako mmaako 15 da biara. Wobɛyɛ dɛn adi ankonamyɛ so na woannya adwene sɛ obiara mpɛ w’asɛm?
BIBLE NO ADWENE
Mmoa
Sɛn na ɛsɛ sɛ nnipa ne mmoa tena?
Wode Abɛɛfo Mfidie Di Dwuma Yie?
Bua nsɛmmisa nnan yi.
WƆBƆE ANAA?
Agyinamoa Ano Mfemfem—Sɛnea Ɛyɛ Adwuma
Adɛn nti na nyansahufo ahwɛ agyinamoa ano mfemfem so reyɛ robot foforo?
Nneɛma Foforo a Ɛwɔ Wɛbsaet Ha
Fa Bɔne Firi
Sɛ obi yɛ wo bɔne a, dɛn na ɛsɛ sɛ woyɛ?


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Beresosɛm 10:1-19
10 Rehoboam+ siim kɔɔ Sekem,+ na Sekem na Israelfo nyinaa bae besii no hene.2 Na ɛbae sɛ bere a Nebat ba Yeroboam+ wɔ Egypt+ a ɔtee nea asi no, (saa bere no, Ɔhene Solomon nti, na waguan kɔ hɔ), ntɛm ara na Yeroboam fi Egypt san bae.+3 Enti wɔsoma kɔfrɛɛ no bae, na Yeroboam ne Israel nyinaa bae bɛka kyerɛɛ Rehoboam sɛ:+4 “Wo papa maa yɛn kɔndua yɛɛ duru;+ wo de, ma adwuma dennen a wo papa ma yɛyɛe ne kɔndua duruduru+ a ɔde too yɛn so no mu nyɛ hare, na yɛbɛsom wo.”+5 Ɛnna ɔka kyerɛɛ wɔn sɛ: “Monkɔ, na nnansa akyi monsan mmra.” Na nkurɔfo no fii n’anim kɔe.6 Ɔhene Rehoboam ne mpanyimfo a ne papa Solomon te ase no na wotu no fo no kotuu agyina+ sɛ: “Afotu bɛn na mowɔ ma me na mede akobua nkurɔfo no?”+7 Ɛnna wɔka kyerɛɛ no sɛ: “Sɛ wo ne nkurɔfo yi di no yiye, yɛ nea ɛbɛsɔ wɔn ani, na woka asɛm pa kyerɛ wɔn+ a, ɛnde wɔn nso bɛsom wo daa.”+8 Nanso wamfa mpanyimfo no afotu+ a wɔde maa no no, na mmom ɔne mmerante a ɔne wɔn sii so+ a wotu no fo+ no kotuu agyina.9 Na obisaa wɔn sɛ: “Afotu bɛn na mowɔ ma me+ na mede akobua nkurɔfo a wɔkae sɛ, ‘Ma kɔndua duruduru a wo papa de too yɛn so no mu nyɛ hare’ no?”+10 Ɛnna mmerante a ɔne wɔn sii so no ka kyerɛɛ no sɛ: “Nkurɔfo a wɔka kyerɛɛ wo sɛ, ‘Wo papa maa yɛn kɔndua yɛɛ duru; na wo de, ma emu nyɛ hare mma yɛn’ no, sɛɛ na ka kyerɛ wɔn,+ ‘Me nsateaa ketewa mpo mu bɛyɛ duru asen me papa sisi.+11 Na sɛ me papa de kɔndua a emu yɛ duru soaa mo a, me de, mede bi bɛka mo kɔndua no ho.+ Sɛ me papa de mpire na ɛhwee mo a, me de, mede nsɔe mpire na ɛbɛhwe mo.’”+12 Sɛnea Rehoboam kae sɛ “Monkɔ, na nnansa akyi monsan mmra”+ no, Yeroboam ne nkurɔfo no nyinaa baa ɔhene nkyɛn ne nnansa so.13 Na ɔhene ne wɔn ankasa abodwo so.+ Enti Ɔhene Rehoboam amfa mpanyimfo+ afotu+ no,14 na sɛnea mmerante no tuu no fo no,+ saa na ɔne wɔn kasae sɛ: “Mo kɔndua no, me de, mede bi bɛka ho ama emu ayɛ duru asen kan no. Sɛ me papa de mpire na ɛhwee mo a, me de, mede nsɔe mpire na ɛbɛhwe mo.”+15 Enti ɔhene antie nkurɔfo no; nokware Nyankopɔn na ɔma ɛbaa saa+ na ama asɛm+ a Yehowa nam Siloni+ Ahiya+ so ka kyerɛɛ Nebat ba Yeroboam no aba mu.+16 Esiane sɛ ɔhene no antie Israel nti, wɔn nyinaa ka kyerɛɛ ɔhene no sɛ: “Dɛn na yɛne Dawid wɔ yɛ?+ Yenni agyapade biara wɔ Yese ba+ no mu. Israelfo, obiara nkɔ ne nyame nkyɛn!+ Afei Dawid, wo ara hwɛ wo fie.”+ Ɛnna Israelfo nyinaa kokɔɔ wɔn ntamadan mu.17 Israelfo a wɔtete Yuda nkurow mu no de, Rehoboam kɔɔ so dii wɔn so.+18 Ɛno akyi no, Ɔhene Rehoboam somaa Hadoram+ a ɔhwɛ apaafo so no, nanso Israelfo siw no abo+ kum no. Ɔhene Rehoboam de, ɔbɔɔ mmɔden foro kɔtenaa ne teaseɛnam mu guan kɔɔ Yerusalem.+19 Atua a Israelfo tew+ wɔ Dawid fie so no, wɔannyae de besi nnɛ.


text:
Adesua 20
Ɔkwan Bɛn so na Akwankyerɛ Kuw no Yɛ Adwuma Nnɛ?
Wɔ asomafo no bere so no, nnipakuw ketewaa bi—“asomafo no ne mpanyimfo a wɔwɔ Yerusalem”—a na wɔwɔ akwankyerɛ kuw no mu no na na wogyina Kristofo asafo a wɔasra emufo nyinaa no ananmu sisi gyinae a emu yɛ duru. (Asomafo Nnwuma 15:2) Nea Kyerɛwnsɛm no ka a wosusuw ho ne Onyankopɔn honhom no akwankyerɛ a na wodi akyi no na ɛma wɔyɛɛ adwenkoro sisii gyinae. (Asomafo Nnwuma 15:25) Saa nhwɛso no ara na wodi akyi nnɛ.
Onyankopɔn de wɔn redi dwuma ma wɔayɛ n’apɛde. Anuanom mmarima a wɔasra wɔn a wɔwɔ Akwankyerɛ Kuw no mu no ani gye Onyankopɔn Asɛm no ho kɛse, na wɔwɔ osuahu pii wɔ sɛnea wɔyɛ ɔsom adwuma no ho ntotoe ne sɛnea wɔma nsɛmmisa bi a ɛfa Yehowa som ho ho mmuae. Wohyiam dapɛn biara susuw anuanom a wɔwɔ wiase nyinaa ahiade ho. Sɛnea wɔyɛe wɔ asomafo no bere so no, ɛnnɛ nso wɔnam nkrataakyerɛw anaa ahwɛfo akwantufo ne afoforo so de akwankyerɛ a egyina Bible so ma. Eyi boa ma Onyankopɔn nkurɔfo nya adwenkoro na wɔyɛ wɔn ade wɔ biakoyɛ mu. (Asomafo Nnwuma 16:4, 5) Akwankyerɛ Kuw no hwɛ ma wosiesie honhom fam aduan, wɔhyɛ yɛn nyinaa nkuran sɛ yɛmfa Ahenni no ho asɛm a yɛka no nni kan, na wɔhwɛ ma wɔpaw anuanom mmarima de asɛyɛde hyɛ wɔn nsa.
Wɔma Onyankopɔn honhom no kyerɛ wɔn kwan. Akwankyerɛ Kuw no hwehwɛ akwankyerɛ fi Amansan Hene Yehowa, ne Yesu a ɔyɛ asafo no Ti no hɔ. (1 Korintofo 11:3; Efesofo 5:23) Akwankyerɛ Kuw no mufo no mmu wɔn ho sɛ wɔyɛ akannifo wɔ Onyankopɔn nkurɔfo so. Wɔne Kristofo a wɔasra wɔn no nyinaa ‘di Oguammaa Yesu akyi baabiara a ɔbɛkɔ.’ (Adiyisɛm 14:4) Akwankyerɛ Kuw no ani sɔ mpae a yɛbɔ ma wɔn no.
Henanom na na wɔwɔ akwankyerɛ kuw no mu wɔ asomafo no bere so?
Ɔkwan bɛn so na Akwankyerɛ Kuw a ɛwɔ hɔ nnɛ no hwehwɛ akwankyerɛ fi Onyankopɔn hɔ?


text:
Yesu fiti ne nnwuma ase
1Kaesare Tiberio dii ade ne mfe dunum so na Onyankopɔn asɛm baa Sakaria ba Yohane so wɔ sare so. 2 Saa bere no na Pilato yɛ amrado wɔ Yudea, na Herode di Galilea mansinhene; ne nua Filipo di Iturea ne Trakoniti mansin so; na Lisania di Abilene mansinhene, ɛnna Hana ne Kaifa nso yɛ Yudafo asɔfo mpanyin. 3 Yohane kyinkyinii asubɔnten Yordan ho nyinaa kyerɛɛ nnipa sɛ wɔmma wɔmmɔ wɔn asu mfa nkyerɛ sɛ wɔasakra afi wɔn bɔne ho na wɔde wɔn bɔne akyɛ wɔn.
4 Sɛnea odiyifo Yesaia kae se, “Ɛnne bi teɛm sare so se, ‘Munsiesie kwan mma Awurade; momma n’atempɔn nteɛ. 5 Mmepɔw bedwiriw, abon nyinaa bɛyɛ ma. Nea akyea bɛteɛ; akwammɔne bɛyɛ akwan pa. 6 Na nnipa nyinaa behu Onyankopɔn nkwagye.’ “
7 Yohane ka kyerɛɛ nkurɔfo a wɔbaa hɔ sɛ ɔmmɔ wɔn asu no se, “Awɔ mma! Hena na ɔbɔɔ mo kɔkɔ sɛ munguan mfi abufuwhyew a ɛreba no ho? 8 Monkɔbɔ ɔbra pa mfa nkyerɛ sɛ moasakra ampa. Na monnhoahoa mo ho sɛ moyɛ Abraham asefo, efisɛ, Onyankopɔn betumi ama saa abo yi adan nnipa ma wɔabɛyɛ Abraham asefo. 9 Sɛ moammu ɔbra pa a, ɛnne na mote sɛ dua a ɛnsow aba a wɔde abonnua ato ase rebetwa akyene, ahyew no no.”
10 Nnipakuw no bisaa no se, “Na ɛnne na dɛn na yɛnyɛ?”
11 Yohane buaa wɔn se, “Sɛ wowɔ ntama abien a, ma nea onni bi no baako. Saa ara nso na sɛ wowɔ aduan a, ma nea onni bi no bi.”
12 Towgyefo a wɔbaa hɔ sɛ wɔmmɔ wɔn asu no nso bisae se, “Kyerɛkyerɛfo, yɛnyɛ dɛn?”
13 Obuaa wɔn se, “Munnnye mmmoro nea wɔatwa ato hɔ sɛ munnye no.”
14 Asraafo bi nso bisae se, “Yɛn nso yɛnyɛ dɛn?” Yohane buaa wɔn se, “Mommmɔ apoo, monntoto obiara ano, momma mo akatua nsɔ mo ani!”
15 Esiane sɛ saa bere no na nnipa no nyinaa rehwɛ Agyenkwa no kwan nti, na wosusuw sɛ Yohane ne Agyenkwa no.
16 Eyi maa Yohane ka kyerɛɛ wɔn se, “Me de mede nsu na ɛrebɔ mo asu. Nanso obi di m’akyi a ɔreba a, ɔwɔ tumi sen me na ne mpaboa mpo, mensɛ sɛ mikata. Ɔno de, sɛ ɔba a, ɔde Honhom Kronkron ne ogya na ɛbɛbɔ mo asu. 17 Ɔno na sɛ ɔba a, obehuw mo so sɛ ɛmo, ayiyi mu aba pa no afi ntɛtɛ no mu na ɔde aba pa no akosie na ɔde ogya a ennum da ahyew ntɛtɛ no.” 18 Ɔnam afotu horow so kaa asɛmpa no kyerɛɛ wɔn.
Yohane afiaseda
19 Yohane kaa Herode anim wɔ ne nua yere Herodia a ɔwaree no ne bɔne ahorow a na ɔyɛ no ho. 20 Eyi maa Herode de Yohane too afiase.
Yesu asubɔ
21 Bere a Yohane bɔɔ nkurɔfo pii asu wiei no, ɔbɔɔ Yesu nso asu. Ɔbɔɔ no asu wiei a ɔrebɔ mpae no, ɔsoro buei. 22 Honhom Kronkron sianee te sɛ aborɔnoma baa Yesu so na nne bi fi soro kae se, “Wone me dɔ Ba a wosɔ m’ani.”
Awo ntoatoaso a efi Yesu so kosi Adam so
23 Yesu fitii n’adwuma ase no, na wadi bɛyɛ mfe aduasa. Nkurɔfo susuwii sɛ, Yesu yɛ Yosef ba. Yosef n’agya ne Eli. 24 Eli n’agya ne Mattat; Mattat n’agya ne Lewi; Lewi n’agya ne Melki; Melki n’agya ne Yanai; Yanai n’agya ne Yosef; 25 Yosef n’agya ne Matatia; Matatia n’agya ne Amos; Amos n’agya ne Nahum; Nahum n’agya ne Hesli; Hesli n’agya ne Nagai; 26 Nagai n’agya ne Mahat; Mahat n’agya ne Matatia; Matatia n’agya ne Semein; Semein n’agya ne Yosek; Yosek n’agya ne Yoda; 27 Yoda n’agya ne Yohanan; Yohanan n’agya ne Resa; Resa n’agya ne Sorobabel; Sorobabel n’agya ne Sealtiel; Sealtiel n’agya ne Neri; 28 Neri n’agya ne Melki; Melki n’agya ne Adi; Adi n’agya ne Kosam; Kosam n’agya ne Elmadam; Elmadam n’agya ne Er; 29 Er n’agya ne Yosua; Yosua n’agya ne Elieser; Elieser n’agya ne Yorim; Yorim n’agya ne Matat; Matat n’agya ne Lewi; 30 Lewi n’agya ne Simeon; Simeon n’agya ne Yuda; Yuda n’agya ne Yosef; Yosef n’agya ne Yonam; Yonam n’agya ne Eliakim; 31 Eliakim n’agya ne Melea; Melea n’agya ne Mena; Mena n’agya ne Matata; Matata n’agya ne Natan; Natan n’agya ne Dawid; 32 Dawid n’agya ne Yisai; Yisai n’agya ne Obed; Obed n’agya ne Boas; Boas n’agya ne Sala; Sala n’agya ne Nahson; 33 Nahson n’agya ne Aminadab; Aminadab n’agya ne Admin; Admin n’agya ne Arni; Arni n’agya ne Herson; Herson n’agya ne Peres; Peres n’agya ne Yuda; 34 Yuda n’agya ne Yakob; Yakob n’agya ne Isak; Isak n’agya ne Abraham; Abraham n’agya ne Tera; Tera n’agya ne Nahor; 35 Nahor n’ agya ne Serug; Serug n’agya ne Reu; Reu n’agya ne Peleg; Peleg n’agya ne Eber; Eber n’agya ne Sala; 36 Sala n’agya ne Kainan; Kainan n’agya ne Arfaksad; Arfaksad n’agya ne Sem; Sem n’agya ne Noa; Noa n’agya ne Lamek; 37 Lamek n’agya ne Metusala; Metusala n’agya ne Henok; Henok n’agya ne Yared; Yared n’agya ne Mahaleleel; Mahaleleel n’agya ne Kainan; 38 Kainan n’agya ne Enos; Enos n’agya ne Set; Set n’agya ne Adam; Adam n’agya ne Onyankopɔn.


text:
Hwan ne Kristoni?
Asɛmbisa: Hwan ne Kristoni?
Mmuaeɛ: Kristoni ne obi a ɔgye Yesu di anaa nso sɛ ɔgye Yesu nkyerɛkyerɛ di. Ɛwom sɛ, saa nkyerɛkyerɛmu yi yɛ deɛ nso Twerɛ Kronkron ma yɛhunu sɛ ɛnyɛ ɛno ara no no. Yɛhu asɛmfua Kristoni mprensa wɔ Apam foforɔ mu.(Asomafoɔ no nnwuma 11:26; 26:28; 1 Petro 4:16). Antiokia na wɔdii kan too asuafoɔ no din Kristofoɔ. Na wɔn suban ne wɔn nneyɛeɛ sɛ Kristo. Kristoni kyerɛ obi a ɔdi Kristo akyi.
Awerɛhosɛm ne sɛ, asɛm Kristoni asesa abɛyɛ obi a ɔkɔ asɔre, anaa obi a n’abrabɔ yɛ a mpo ɔnnye Yesu nni. Nnipa dodoɔ no ara na wɔfrɛ wɔn ho Akristofoɔ ɛfiri sɛ wɔkɔ asɔre, anaa wɔte ɔman a Kristosom wɔ mu. Nanso asɔrekɔ, ayamyɛ, ne suban pa mma obi nyɛ Kristoni. Mpanin sɛ, wowura fononoo mu a na wo nnanee paanoo. Saa ara nso na sɛ wokɔ asɔre a, na wo nnanee Kristoni. Mpo asɔreba a woyɛ, ne sika a wotua no wɔ asɔre mu mma wo nyɛ Kristoni.
Twerɛ Kronkron sɛ yɛn papa yɛyɛ no mpo yɛ ntomagu afiafi wɔ Nyankopɔn anim. Tito 3:5 sɛ, ‘ɛmfiri tenenee mu nnwuma a yɛayɔ mu, na mmom ɔno ara ne mmɔborɔhunu nti na ɛmaa no faa awo foforɔ adwareɛ ne Honhom Kronkron foforɔyɛ so gyee yɛn nkwa.’ Okristoni ne obi a Nyankopɔn awo no foforɔ (Yohane 3:3; Yohane 3:7; 1 Petro 1:23) na ɔde ne ho ato Yesu Kristo so. Efesofoɔ 2:8 ka kyerɛ yɛn sɛ, ‘na adom na wɔde nam gyidie so agye mo nkwa, ɛmfiri mo ara, ɛyɛ Nyankopɔn akyɛdeɛ.’
Nokorɛ Kristoni ne obi a ɔde ne gyidie ne ne werɛ ahyɛ Yesu Kristo mu sɛ, Yesu wu tua ne bɔne so ka na ne nnansa akyi no ɔsɔree. Yohane 1:12 ka sɛ, Na dodoɔ a wɔgyee no no, wɔn a wɔgye ne din die no, ɔmaa wɔn tumi sɛ wɔnyɛ Nyankopɔn mma.’ Nokorɛ Kristoni ne obi a ɔdɔ ne yɔnko na afei odi Nyankopɔn asɛm so (1 Johane 2:4,10). Nokorɛ Kristoni yɛ Nyankopɔn ba a ɔnam Yesu Kristo so anya nkwa foforɔ.
Nea wokenkan yi ama wasi gyinaeɛ sɛ wobɛdi Yesu akyi anaa? Sɛ ɛte saa, mia asɛm a ɛse ‘Megye Kristo adi nni da yi’ yi so.
Hwan ne Kristoni?


text:
Yohane 12Nkwa Asem (NA-TWI)
Wɔsra Yesu ngo wɔ Betania
12 Aka nnansia na Twam Afahyɛ no adu no, Yesu kɔɔ Betania, kurow a na Lasaro a Yesu nyanee no fi awufo mu no te mu no mu. 2 Wɔtow Yesu pon. Marta na ɔsomee wɔ saa opontow yi ase. Lasaro tenaa Yesu nkyɛn pɛɛ wɔ ɔpon no ho. 3 Wɔredidi no, Maria faa ngohuam bi a ne bo yɛ den behwie guu Yesu nan ase de ne tinhwi popae. Ngo no hua gyee ofie hɔ nyinaa.
4 Yuda Iskariot a ɔyɛ asuafo no mu baako a akyiri yi obeyi Yesu ama no ani annye nea ɔbea yi yɛe no ho, 5 enti ɔkae se, “Adɛn nti na wantɔn saa ngohuam yi na yɛamfa sika no amma ahiafo?” 6 Ɛnyɛ sɛ na odwen ahiafo ho nti na ɔkaa saa asɛm yi, na mmom na ɔyɛ ɔkorɔmfo na esiane sɛ na ɔhwɛ asuafo no sika so nti, na owiawia bi.
7 Yesu kae se, “Munnyaa ɔbea yi haw! Nea ɔbea yi ayɛ yi, ɔde asiesie me ama me wu. 8 Mo ne ahiafo na ɛwɔ hɔ bere biara, na me de, me ne mo rentena hɔ daa.”
9 Bere a Yudafo no tee sɛ Yesu wɔ Betania no, wɔn mu pii kɔɔ hɔ; ɛnyɛ Yesu nko nti na wɔkɔɔ hɔ, na mmom, wɔkɔɔ hɔ sɛ wɔrekɔhwɛ Lasaro a Yesu nyanee no fii awufo mu no nso. 10 Afei, asɔfo mpanyin no bɔɔ pɔw sɛ wobekum Lasaro nso, 11 efisɛ, esiane Lasaro wusɔre no nti, na nnipa bebree retwe wɔn ho afi Yudafo mpanyin no ho abedi Yesu akyi.
Yesu kɔ Yerusalem
12 Ade kyee no, nnipadɔm a wɔaba Twam Afahyɛ no tee sɛ Yesu reba Yerusalem no, 13 wobubuu berɛw de kohyiaa no kwan de ahurusi teɛteɛɛm se, “Hosiana! Nhyira nka nea ɔreba wɔ Awurade din mu no. Nhyira nka Israelhene!”
14 Yesu rekɔ no, na ɔte afurum ba bi so sɛnea Kyerɛwsɛm hyɛɛ ho nkɔm se, 15 “Nsuro, Sion babea! Hwɛ sɛ wo hene te afurum ba so reba wo nkyɛn.”
16 Mfitiase no, asuafo no ante eyinom nyinaa ase kosii sɛ wɔhyɛɛ Yesu anuonyam no ansa na wɔrekae sɛ, Kyerɛwsɛm no aka saa asɛm yi nyinaa afa no ho dedaw na ɛno ara ne nea wɔayɛ ama no no.
17 Nnipa a na wɔwɔ hɔ a wɔhui sɛ Yesu nyanee Lasaro fii awufo mu no kaa asɛm a esii no kyerɛɛ afoforo. 18 Eyi nti na nnipa bebree kɔe sɛ wɔrekohyia Yesu kwan no, efisɛ, na wɔate sɛ wayɛ anwonwade.
19 Farisifo no huu nea ɛrekɔ so no, wɔkae se, “Anyɛ ye! Monhwɛ sɛ nnipa no nyinaa atu adi n’akyi!”
Yesu hyɛ ne wu ho nkɔm
20 Afahyɛ bere no mu no, Helafo bi nso kɔɔ Yerusalem sɛ wɔrekɔsom. 21 Wɔkɔɔ Filipo a ofi Betsaida no nkyɛn kɔka kyerɛɛ no se, “Owura, yɛpɛ sɛ yehu Yesu.” 22 Filipo kɔbɔɔ Andrea amanneɛ maa wɔn baanu kɔka kyerɛɛ Yesu.
23 Yesu ka kyerɛɛ wɔn se, “Bere no aso sɛ wɔbɛhyɛ Onipa ba no anuonyam. 24 Mereka nokware akyerɛ mo se, sɛ wɔamfa burofua anhyɛ fam amma amporɔw na amfifi a, ɛda so yɛ burofua no ara, nanso sɛ ɛporɔw na efifi a, ɛsow aba pii. 25 Obiara a ɔdɔ ne kra no, bɛhwere ne nkwa, na nea ɔnnɔ ne kra no, benya nkwa a enni awiei.
26 ”Obiara a ɔpɛ sɛ ɔsom me no, ɛsɛ sɛ odi m’akyi; na baabiara a mewɔ no, ɛsɛ sɛ m’asomfo nso wɔ hɔ bi.”
27 Yesu kae se, “Afei de, me kra ho yeraw no na asɛm bɛn na menka? Menka se, ‘Agya, gye me fi saa amanehunu yi mu anaa?’ Nanso eyi nti na wosomaa me baa wiase sɛ mimmehu amane. 28 Agya, hyɛ wo din anuonyam!” Ɔkasa wiei no, nne bi fi soro kae se, “Mahyɛ no anuonyam dedaw na mɛsan mahyɛ no bio.” 29 Nnipakuw a na wɔwɔ hɔ no tee nne no, wɔkae se aprannaa na ɛrebobɔ mu. Ebinom nso kae se, ɔsoro bɔfo na ɔkasa kyerɛɛ no.
30 Nanso Yesu ka kyerɛɛ wɔn se, “Mo nti na saa nne yi kasae na ɛnyɛ me nti. 31 Afei bere adu sɛ wobu wiase atɛn na wotu ɔbonsam a odi wiase so no gu. 32 Sɛ wonya ma me so fi asase mu a, mɛtwe nnipa nyinaa aba me nkyɛn.” 33 Ɔkaa eyi de kyerɛɛ owu ko a obewu no.
34 Nnipa no kae se, “Kyerɛwsɛm no di adanse sɛ, Agyenkwa no renwu da. Adɛn nti na woka kyerɛ yɛn se, ɛsɛ sɛ wɔma Onipa Ba no so? Hena ne saa Onipa Ba no?”
35 Yesu buaa wɔn se, “Me hann no bɛhyerɛn ama mo mmere tiaa bi mu. Ɛno nti, monnantew mu bere a mowɔ saa hann no mu yi nkɔ baabiara a mopɛ sɛ mokɔ ansa na sum aduru; anyɛ saa a morenhu kwan. 36 Bere a mowɔ hann mu yi, munnye hann no nni na moayɛ hann no mma.” Yesu kaa nsɛm yi wiei no, ofii hɔ de ne ho kohintawee.
Yudafo gu so gye akyinnye
37 Ɛwom sɛ na Yesu ayɛ anwonwade ahorow ama Yudafo no ahu de, nanso na wonnye no nni ara. 38 Eyi ne odiyifo Yesaia asɛm a ɔkae se, “Awurade, hena na obegye yɛn adi? Na hena nso na obegye wánwonwadwuma no adi sɛ adansedi?” 39 Yudafo no annye anni efisɛ, na odiyifo Yesaia asan aka se, 40 “Onyankopɔn afura wɔn ani, na wapirim wɔn koma sɛnea ɛbɛyɛ a wɔrenhu ade na wɔrente biribiara ase, anaasɛ wɔbɛdan aba me nkyɛn na masa wɔn yare.” 41 Yesaia kaa eyi faa Yesu anuonyam a daakye obenya a Onyankopɔn yi kyerɛɛ no no ho.
42 Mpo, na Yudafo mpanyin no mu pii gye Yesu di, nanso na wosuro sɛ, sɛ Farisifo no hu wɔn a, wɔremma wɔmma asɔredan no mu bio. 43 Na wɔpɛ sɛ nnipa bɛkamfo wɔn sen sɛ Onyankopɔn bɛhyɛ wɔn anuonyam.
44 Yesu teɛɛm se, “Obiara a ogye me di no, ɛnyɛ me nko na ogye me di, na ogye nea ɔsomaa me no nso di. 45 Na nea ohu me no hu nea ɔsomaa me no nso. 46 Maba wiase sɛ hann, na obiara a ogye me di no ankɔ so antena sum mu. 47 Obiara a ɔte másɛm na onni so no, meremmu no atɛn. Efisɛ, mamma sɛ merebebu nnipa atɛn, na mmom mebae sɛ merebegye wɔn nkwa. 48 Obiara a ɔpo me na onnye másɛm nni no, ɔtemmufo bi wɔ hɔ a obebu no atɛn. Me nsɛm a maka akyerɛ mo no na atemmu da no ebebu mo atɛn. 49 Nsɛm a maka no nyinaa, ɛnyɛ me ara ankasa m’adwene na mede ka kyerɛɛ mo, na mmom ɛyɛ nea Agya no ka kyerɛɛ me sɛ menka nkyerɛ mo no.
50 “Minim sɛ asɛm biara a Agya no ahyɛ me sɛ menka no de nnipa kɔ nkwa a enni awiei mu; enti asɛm a ɔbɛka akyerɛ me se menka biara no, ɛno na meka!”


text:
Nkwa asubɔnten
1Ɔbɔfo no kyerɛɛ me nkwa asubɔnten a ani tew kronnyenn sɛ ahwehwɛ a efi Onyankopɔn ne Oguammaa no ahengua so 2 a, ɛteɛ fa kurow no abɔnten mfinimfini. Asu no fa biara nkwa dua si hɔ a afe biara ɛsow aba mpɛn dumien na ɔbosom biara pɛnkoro. Ɛso ahaban no, na wɔde sa aman ahorow no yare.
3 Biribiara a ɛwɔ Onyankopɔn nnome ase no nkɔ kurow no mu. Wobehu Onyankopɔn ne Oguammaa no ahengua wɔ kurow no mu na n’asomfo bɛsom no. 4 Wobehu n’anim na wɔbɛkyerɛw ne din agu wɔn moma so. 5 Ade rensa wɔ hɔ bio na akanea anaa hann ho nhia efisɛ, Awurade Nyankopɔn bɛyɛ wɔn hann na wobedi ade sɛ ahene daa daa.
Kristo ba
6 Afei ɔbɔfo no ka kyerɛɛ me se, “Saa nsɛm yi yɛ nokware a wode wo ho to so a, eye. Na Awurade Nyankopɔn a ɔde Honhom ma adiyifo somaa ne bɔfo sɛ ɔmmɛkyerɛ n’asomfo nea ɛbɛba nnansa yi ara no.” 7 Yesu kae se, “Muntie! Mereba nnansa yi ara. Nhyira nka wɔn a wotie adiyisɛm a ɛwɔ saa nhoma yi mu no!”
8 Me, Yohane mate na mahu saa nneɛma yi nyinaa. Na metee ne nyinaa, huu ne nyinaa wiei no, mibutuw ɔbɔfo no a ɔkyerɛɛ me saa nneɛma yi nyinaa nan ase som no. 9 Nanso ɔka kyerɛɛ me se, “Nyɛ saa! Meyɛ ɔsomfo te sɛ wo nuanom adiyifo ne wɔn a wodi nhoma yi mu nsɛm no so no ara pɛ. Som Onyankopɔn!”
10 Na ɔka kyerɛɛ me se, “Nyɛ saa adiyisɛm a ɛwɔ nhoma yi mu no asumasɛm, efisɛ, bere abɛn sɛ saa nhoma yi nyinaa ba mu. 11 Obiara a ɔyɛ ɔdebɔneyɛfo no nkɔ so nyɛ ɔdebɔneyɛfo, na nea ɔyɛ fi no nkɔ so nyɛ fi; nea ɔyɛ papa no nkɔ so nyɛ papa, na nea ɔyɛ Kronkron no nkɔ so nyɛ Kronkron.”
12 Yesu se, “Muntie! Mereba nnansa yi ara! Mede m’abasobɔde bɛbrɛ obiara sɛnea obiara dii ne dwuma.
13 Mene Alfa ne Omega, nea edi kan ne nea etwa to, mfitiase ne awiei. 14 Nhyira nka wɔn a wɔhoro wɔn ntade na efi, na wɔn a wɔwɔ ho kwan sɛ wodi nkwa dua no aba na wɔfa kurow no pon no mu.
15 “Na kurow no akyi na akraman ne adutofo ne aguamanfo ne awudifo ne abosonsomfo ne wɔn a wɔpɛ atoro na wodi no nyinaa wɔ. 16 Me, Yesu, na masoma me bɔfo sɛ ɔmmɛbɔ mo saa nhoma yi nyinaa ho amanneɛ wɔ asafo mu. Meyɛ Dawid busuani. Mene anɔpa nsoromma a ɛhyerɛn no. 17 Honhom no ne ayeforoyere no se, “Ɛsɛ sɛ obiara a ɔte saa asɛm yi nso ka se, ‘Bra!’ Na nea osukɔm de no no mmra; na nea ɔpɛ no nso ommegye nkwa nsu no kwa.”
Awiei
18 Me, Yohane, mebɔ obiara a ɔte saa adiyisɛm a ɛwɔ nhoma yi mu kɔkɔ se: Sɛ obi de bi ka ho a, Onyankopɔn de asotwe bɛka ne haw a wakyerɛ mu wɔ saa nhoma yi mu no ho. 19 Na sɛ obi nso yi bi fi adiyisɛm a ɛwɔ saa nhoma yi mu no mu a, Onyankopɔn beyi ne kyɛfa a obenya wɔ nkwa dua no aba no ne kurow Kronkron a wɔakyerɛkyerɛ mu wɔ nhoma yi mu no mu no.
20 Nea odi nhoma yi ho adanse no ka se, “Nokware! Mereba nnansa yi ara!” Ɛnyɛ saa. Bra, Awurade Yesu!
21 Yɛn Awurade Yesu Kristo adom nka mo nyinaa. Amen.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 3:1-28
3 Na Solomon ne Egypt hene Farao dii ayeware,+ na ɔkɔwaree Farao babea+ de no baa Dawid Kurow+ mu kosii sɛ owiee ɔno ara ne fie+ ne Yehowa fie+ ne Yerusalem ho fasu+ no nyinaa.2 Sorɔnsorɔmmea ara na ɔman no bɔɔ afɔre,+ efisɛ ebesi saa bere no, na wonsii ofie mmaa Yehowa din.+3 Na Solomon kɔɔ so dɔɔ+ Yehowa, na ɔnantew ne papa Dawid ahyɛde mu.+ Sorɔnsorɔmmea+ ara na ɔbɔɔ afɔre ne ɔhyew afɔre daa.4 Ɛnna ɔhene kɔɔ Gibeon+ kɔbɔɔ afɔre wɔ hɔ efisɛ ɛhɔ ne sorɔnsorɔmmea kɛse no.+ Solomon de mmoa apem na ɛbɔɔ ɔhyew afɔre wɔ afɔremuka no so.+5 Yehowa yii ne ho adi kyerɛɛ Solomon dae+ mu anadwo wɔ Gibeon,+ na Onyankopɔn ka kyerɛɛ no sɛ: “Bisa me nea menyɛ mma wo.”+6 Ɛnna Solomon kae sɛ: “Wo na woyɛɛ me papa, w’akoa Dawid adɔe kɛse,+ sɛnea ɔde nokwaredi ne trenee+ ne koma a edi mũ nantew w’anim no, na wodaa adɔe kɛse yi adi kyerɛɛ no daa; woama wanya ɔba ma wabɛtena n’ahengua so ɛnnɛ da yi.+7 Na afei Yehowa me Nyankopɔn, wo na woasi w’akoa hene de no asi me papa Dawid ananmu, nanso me de, meyɛ abofra koraa.+ Minnim sɛnea mefi adi na maba mu.+8 Na w’akoa wɔ wo man a woapaw+ wɔn no mu, ɔman a wɔdɔɔso na wɔn dodow nti, wontumi nkan wɔn na wontumi mmu wɔn ano.+9 Na ma w’akoa ahobrɛase koma a ɔde bebu wo man atɛn,+ de ahu papa ne bɔne mu;+ hena na obetumi abu wo man a wɔn so di yɛ den+ yi atɛn?”+10 Na asɛm no sɔɔ Yehowa ani sɛ Solomon abisa eyi.+11 Na Onyankopɔn ka kyerɛɛ no sɛ: “Sɛ́ woabisa eyi, na woammisa nna dodow ne ahonyade+ amfa, anaa w’atamfo kra, na woabisa nhumu a wode bebu atɛn+ nti,12 hwɛ! mɛyɛ nea woaka no.+ Hwɛ! mɛma wo nyansa ne ntease koma+ a obiara a odii w’anim annya bi da, na w’akyi nso, obiara rensɔre a ɔbɛyɛ sɛ wo.+13 Na nea woammisa, ahonyade+ ne anuonyam nso, mede bɛma wo;+ mɛma wo nea ɔhene biara a odii w’anim bae nnyaa bi da, wo nna nyinaa.+14 Na sɛ wonantew m’akwan so di m’ahyɛde+ ne me mmara nsɛm so sɛnea wo papa Dawid nantewee+ no a, me nso mɛma wo nna aware.”+15 Bere a Solomon ani so tetew+ no no, ohui sɛ ɛyɛ ɔdae. Ɛnna ɔbaa Yerusalem begyinaa Yehowa apam adaka+ no anim, na ɔbɔɔ ɔhyew afɔre ne asomdwoe afɔre,+ na ɔtow pon+ maa ne nkoa nyinaa.+16 Akyiri yi, mmea nguaman+ baanu bi baa ɔhene nkyɛn begyinaa n’anim.+17 Na ɔbea biako kae sɛ: “Me wura, mepa wo kyɛw,+ me ne ɔbea yi te ofie biako mu, na mewoe ne nkyɛn wɔ fie hɔ.18 Mewoe akyi nnansa, ɔbea yi nso woe. Yɛn nyinaa wɔ faako, na ɔhɔho biara nka yɛn ho wɔ ofie hɔ. Yɛn baanu pɛ na yɛwɔ ofie hɔ.19 Akyiri yi, ɔbea yi daa ne ba so anadwo ma owui.20 Bere a w’afenaa ada a me ba no da me nkyɛn no, ɔsɔree anadwo dasum bɛfaa me ba no me nkyɛn de no kɔtoo ne nkyɛn, na ɔde ne ba a wawu no bɛtoo me nkyɛn.21 Mesɔree anɔpa sɛ merema me ba no nufu,+ mehwɛe no, na wawu. Bere a mehwɛɛ no yiye anɔpa no, mihui sɛ ɔnyɛ me ba a mewoe no.”22 Ɛnna ɔbea biako no kae sɛ: “Woboa, me ba na ɔte ase no, wo ba ne nea wawu no!” Saa bere no nyinaa nea na ɔbea biako no ka ara ne sɛ: “Woboa, wo ba ne nea wawu no, me ba na ɔte ase no.” Na wɔkasakasae wɔ ɔhene anim.+23 Ɛnna ɔhene kae sɛ: “Oyi se, ‘Me ba na ɔte ase yi, wo ba ne nea wawu no!’ na oyi nso se, ‘Woboa, wo ba ne nea wawu no, me ba na ɔte ase no!’”24 Afei ɔhene kae sɛ:+ “Momfa nkrante mmrɛ me.” Ɛnna wɔde nkrante baa ɔhene anim.25 Na ɔhene kae sɛ: “Mompae abofra a ɔte ase no mu abien, na momfa ɔfã mma mmea no biako, na momfa ɔfã a aka nso mma ɔfoforo no.”26 Esiane sɛ ɔbea a ne ba ne abofra a ɔte ase no yam hyehyee no+ ne ba no ho+ nti, ɛhɔ ara na ɔka kyerɛɛ ɔhene sɛ: “Me wura, mepa wo kyɛw!+ Momfa abofra a ɔte ase no mma no. Munnkum no.” Ɔbea biako no de, saa bere no nyinaa nea na ɔreka ara ne sɛ: “Ɛbɛbɔ me ne wo nyinaa. Mompae ne mu!”+27 Ɛnna ɔhene kae sɛ: “Momfa abofra a ɔte ase no mma no. Munnkum no. Ne maame ne no.”28 Israel nyinaa tee atɛn a ɔhene abu+ no, na wosuroo ɔhene+ efisɛ wohui sɛ Onyankopɔn nyansa+ wɔ ne mu a ɔde bu atɛn.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Ahene 16:1-20
16 Remalia ba Peka afe a ɛto so dunson mu na Yuda hene Yotam ba Ahas+ bedii hene.2 Ahas bedii ade no, na wadi mfe aduonu, na odii hene mfe dunsia wɔ Yerusalem, nanso wanyɛ nea ɛteɛ Yehowa, ne Nyankopɔn ani so sɛ ne nana Dawid.+3 Israel ahene akwan so na ɔfae;+ ɔmaa n’ankasa ba faa ogya mu+ nam so yɛɛ akyide+ a amanaman a Yehowa pam wɔn fii Israelfo anim yɛe no bi.4 Ɔkɔɔ so bɔɔ afɔre na ɔhyew afɔrebɔde wɔ sorɔnsorɔmmea+ ne nkoko+ so ne nnua kusuu+ nyinaa bi ase.5 Saa bere no mu na Siria hene Resin+ ne Remalia ba Peka+ a ɔyɛ Israel hene no baa Yerusalem so sɛ wɔne wɔn rebɛko, na wɔkaa Ahas hyɛɛ mu, nanso wɔantumi wɔn.+6 Bere no ara mu na Siria hene Resin san gyee Elat+ maa Edom, na ɔpam Yudafo no fii Elat maa Edomfo no kɔɔ hɔ kɔtenaa hɔ de besi nnɛ.7 Enti Ahas tuu abɔfo kɔɔ Asiria hene Tiglat-Pilesa+ nkyɛn kɔka kyerɛɛ no sɛ: “Meyɛ w’akoa+ ne wo ba, enti bra begye+ me fi Siria hene nsam ne Israel hene nsam na wɔasɔre aba me so.”8 Ahas sesaw dwetɛ ne sika a ɛwɔ Yehowa fie ne ahemfie akorade+ mu no, na ɔsoma ma wɔde adanmude+ kɔmaa Asiria hene.9 Ɛnna Asiria hene tiee no, na Asiria hene kɔɔ Damasko+ kogyei;+ ɔde emu nnipa kɔɔ nkoasom mu wɔ Kir,+ na okum Resin.+10 Na Ɔhene Ahas+ siim kohyiaa Asiria hene Tiglat-Pilesa+ wɔ Damasko, na okohuu afɔremuka+ a ɛwɔ Damasko no. Enti Ɔhene Ahas soma ma wɔde afɔremuka no nsusuwso ne ne yɛbea nyinaa kɔmaa ɔsɔfo Uriya.+11 Na ɔsɔfo Uriya+ sii afɔremuka+ no. Sɛnea Ɔhene Ahas soma fii Damasko bɛka kyerɛɛ ɔsɔfo Uriya no, saa ara na ɔyɛɛ no de twɛn sɛ Ɔhene Ahas befi Damasko aba.12 Bere a ɔhene fi Damasko bae no, ɔhene behuu afɔremuka no, na ɔhene twiw bɛn afɔremuka+ no, na ɔbɔɔ afɔre wɔ so.+13 Na ɔtoaa so bɔɔ+ ɔhyew afɔre+ ne n’aduan afɔre+ wɔ afɔremuka no so; ohwiee afɔrebɔ nsa+ guu so na ɔpetee n’asomdwoe afɔre mogya nso wɔ so.14 Kɔbere afɔremuka+ a esi Yehowa anim no, oyi fii ofie no anim, n’afɔremuka no ne Yehowa fie+ no ntam, na ɔde besii n’afɔremuka no nkyɛn wɔ atifi fam.15 Na Ɔhene Ahas hyɛɛ ɔsɔfo Uriya+ sɛ: “Afɔremuka kɛse no so na bɔ anɔpa ɔhyew afɔre+ ne anwummere aduan afɔre+ ne ɔhene ɔhyew afɔre+ ne n’aduan afɔre ne asase no so nnipa nyinaa ɔhyew afɔre ne wɔn aduan afɔre, na hwie wɔn afɔrebɔ nsa gu so; ɔhyew afɔre mogya ne afɔrebɔ mogya no nyinaa nso, pete wɔ so. Kɔbere afɔremuka no de, mɛhwɛ nea mede bɛyɛ.”16 Na ɔsɔfo Uriya+ yɛɛ nea Ɔhene Ahas hyɛe no nyinaa.+17 Bio nso, Ɔhene Ahas twitwaa+ nnaka a wɔde twe nsu+ no ho nhyehyem ntraantraa+ no mu asinasin, na oyiyii asɛn+ no fii so; oyii po+ no fii kɔbere anantwi+ a ɛtaa wɔn akyi no so, na ɔde sii abo nsɛwee bi so.18 Homeda abrannaa a wɔakuru so a wɔasi wɔ ofie hɔ ne ɔhene abɔnten kwan ano no nso, oyi fii Yehowa fie hɔ, Asiria hene nti.19 Ahas ho nsɛm a aka ne nea ɔyɛe no, wɔakyerɛw ne nyinaa wɔ Yuda ahene bere so nsɛm nhoma+ no mu.20 Na Ahas ne n’agyanom kɔdae, na wosiee no kaa n’agyanom ho wɔ Dawid Kurow+ mu, na ne ba Hesekia+ bedii n’ade.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Marko 1:1-45
1 Asɛmpa a ɛfa Yesu Kristo ho no mfiase:2 Sɛnea wɔakyerɛw no odiyifo Yesaia nhoma mu no: “(Hwɛ! Meresoma me bɔfo adi w’anim ma wabesiesie wo kwan;)*+3 tie! obi reteɛm wɔ sare so sɛ, ‘Munsiesie Yehowa kwan, momma n’akwan nteɛ,’”+4 osuboni Yohane baa sare so bɛkaa asubɔ a egyina hɔ ma adwensakra a ɛkɔ bɔne fafiri mu ho asɛm.+5 Ɛnna Yudea mpɔtam hɔfo nyinaa ne wɔn a wɔtete Yerusalem nyinaa kɔɔ ne nkyɛn, na wɔkaa wɔn bɔne+ kyerɛe, na ɔbɔɔ wɔn asu Asubɔnten Yordan mu.6 Ná Yohane hyɛ yoma nhwi atade a aboa nhoma abɔso bɔ n’asen,+ na na odi mmoadabi+ ne wuram ɛwo.+7 Na asɛm a na ɔka ne sɛ: “Obi di m’akyi reba a ɔwɔ tumi sen me, na memfata sɛ mɛkotow asan ne mpaboa hama mpo.+8 Mede nsu na ɛbɔɔ mo asu, na ɔno de, honhom kronkron na ɔde bɛbɔ mo asu.”+9 Nna no mu Yesu fi Nasaret a ɛwɔ Galilea bae ma Yohane bɔɔ no asu wɔ Yordan mu.+10 Na opue fii nsu no mu ara pɛ na ohui sɛ ɔsoro abue, na honhom no resian aba no so te sɛ aborɔnoma;+11 na nne bi fi soro bae sɛ: “Woyɛ me Ba a medɔ wo; magye wo atom.”+12 Na ɛhɔ ara honhom no hyɛɛ no ma ɔkɔɔ sare so.+13 Enti ɔtenaa sare so adaduanan,+ na Satan sɔɔ no hwɛe,+ na na ɔne nkekaboa na ɛwɔ hɔ, na abɔfo som no.+14 Afei bere a wɔkyeree Yohane no, Yesu kɔɔ Galilea+ kɔkaa Onyankopɔn ho asɛmpa,+15 na ɔkae sɛ: “Bere a wɔahyɛ no adu,+ na Onyankopɔn ahenni abɛn. Monsakra mo adwene+ na munnye asɛmpa no nni.”16 Bere a ɔnam Galilea po* ho no, ohuu Simon+ ne ne nua Andrea sɛ wɔregu wɔn asau wɔ po no mu, efisɛ na wɔyɛ mpataayifo.+17 Ɛnna Yesu ka kyerɛɛ wɔn sɛ: “Mummedi m’akyi, na mɛma moayɛ nnipa yifo.”+18 Na ntɛm ara wogyaw wɔn asau no hɔ kodii n’akyi.+19 Na ɔkɔɔ n’anim kakra no, ohuu Sebedeo ba Yakobo ne ne nua Yohane, na wɔn nso, na wɔwɔ wɔn ɔkorow mu retuatua wɔn asau mu;+20 na ntɛm ara na ɔfrɛɛ wɔn. Ɛnna wogyaw wɔn papa Sebedeo ne apaafo no wɔ ɔkorow no mu kodii n’akyi.21 Na wosiim kɔɔ Kapernaum.+Na homeda dui ara pɛ na ɔkɔɔ hyiadan mu, na ofii ase kyerɛkyerɛe.22 Na ɔkwan a ɔfaa so kyerɛkyerɛe no yɛɛ wɔn nwonwa,+ efisɛ na ɔrekyerɛkyerɛ wɔn sɛ obi a ɔwɔ tumi, na ɛnyɛ sɛ akyerɛwfo no.+23 Saa bere no ara nso na ɔbarima bi wɔ wɔn hyiadan no mu a honhom fĩ ahyɛ no so, na ɔteɛɛm+24 kae sɛ: “Nasareni Yesu, dɛn na yɛne wo wɔ yɛ?+ So wobae sɛ worebɛsɛe yɛn? Minim+ onii ko a woyɛ ankasa, wone Ɔkronkronni+ a ofi Onyankopɔn hɔ no.”+25 Ɛnna Yesu kaa n’anim sɛ: “Yɛ komm, na fi ne mu kɔ!”+26 Na honhom fĩ no ma osinsenee, na ɔteɛɛm denneennen fii no mu.+27 Na ɛyɛɛ nkurɔfo no nwonwa araa ma wofii ase yɛɛ huhuhuhu sɛ: “Dɛn ni? Nkyerɛkyerɛ foforo ni! Ɔde tumi kasa kyerɛ ahonhom fĩ mpo ma wotie no.”+28 Na ntɛm ara ne ho asɛm trɛw kɔɔ nsase a atwa Galilea ho ahyia nyinaa so.+29 Na ɛhɔ ara na wofii hyiadan no mu na wɔne Yakobo ne Yohane kɔɔ Simon+ ne Andrea fie.30 Saa bere no na Simon asebea+ yare atiridii+ da hɔ, na wɔkaa ne ho asɛm kyerɛɛ no ntɛm ara.31 Na ɔkɔɔ ne nkyɛn kosoo ne nsa maa no so; na atiridii no gyaee no,+ na ofii ase som wɔn.+32 Na bere a owia kɔtɔe ma onwini dwoe no, nkurɔfo fii ase de wɔn a wɔyare nyinaa,+ ne wɔn a wɔwɔ adaemone+ brɛɛ no;33 ná kurow mũ no nyinaa abegu ɔpon no ano pɛɛ.34 Enti ɔsaa nnipa pii a wɔwɔ nyarewa ahorow yare,+ na otuu adaemone pii, na wamma adaemone no ankasa, efisɛ na wonim sɛ ɔne Kristo no.+35 Na anɔpatutuutu a anim ntetewee no, ɔsɔre fii adi kɔɔ baabi a obiara nni,+ na ofii ase bɔɔ mpae+ wɔ hɔ.36 Na Simon ne wɔn a wɔka ne ho no kyin kɔhwehwɛɛ no37 na wohuu no ka kyerɛɛ no sɛ: “Obiara rehwehwɛ wo.”38 Nanso ɔka kyerɛɛ wɔn sɛ: “Momma yɛnkɔ baabi foforo, nkurow a ɛbemmɛn ha no mu na menkɔka asɛm+ no wɔ hɔ nso, efisɛ eyi nti na mebae.”+39 Na ɔkɔkaa asɛm no wɔ wɔn hyia adan mu Galilea nyinaa, na otuu adaemone.+40 Ɔkwatani bi nso baa ne nkyɛn bebuu nkotodwe paa no kyɛw sɛ: “Sɛ wopɛ nko ara a, wubetumi ama me ho afi.”+41 Na ɛyɛɛ no mmɔbɔ,+ na ɔteɛɛ ne nsa soo no mu ka kyerɛɛ no sɛ: “Mepɛ. Wo ho mfi.”+42 Na amonom hɔ ara kwata no tu yerae, na ne ho fii.+43 Afei ogyaa no kwan ntɛm ara, baraa no denneennen,44 na ɔka kyerɛɛ no sɛ: “Hwɛ na woanka ho hwee ankyerɛ obiara, na mmom kɔ na fa wo ho kɔkyerɛ ɔsɔfo+ na fa w’ahofi ho ayɛyɛde ma sɛnea Mose hyɛe no,+ na ɛnyɛ adanse mma wɔn.”+45 Nanso ɔbarima no fii hɔ no, ofii ase kekaa ho asɛm ma ɛtrɛwee baabiara ma afei de, Yesu antumi anyi n’anim ankɔ kurow biara mu, na mmom ɔtenaa kurow no akyi baabi komm. Nanso wofi mmaa nyinaa baa ne nkyɛn.+
Ase Hɔ Nsɛm
^ Hwɛ Malaki 3:1; ɛhɔ na asɛm a ɛwɔ nkahyemde “()” mu no fi.


text:
October 3-9
MMEBUSƐM 1-6
Dwom 37 ne Mpaebɔ
Nnianim Nsɛm (Simma 3 anaa nea ennu saa)
BIBLE MU AKORADE
“Fa Wo Koma Nyinaa To Yehowa So”: (Simma 10)
[Yi video a yɛato din Mmebusɛm Nhoma no Nnianim Nsɛm.]
Mme 3:1-4
—Da adɔe ne nokware adi (w00 1/15 23-24)
Mme 3:5-8
—Nya ahotoso kɛse wɔ Yehowa mu (w00 1/15 24)
-
Tweetwee Bible Mu: (Simma 8)
Mme 1:7
—Dɛn nti na Bible ka sɛ Yehowa suro yɛ “nimdeɛ mfiase”? (w06 9/15 17 ¶1; it-2-E 180)
Mme 6:1-5
—Sɛ yɛne obi yɛ adwuma ho nhyehyɛe na akyiri yi yehu sɛ yɛadi nkwadaasɛm a, dɛn na yɛbɛyɛ? (w00 9/15 25-26)
Dɛn na nnawɔtwe yi Bible akenkan ma mihu fa Yehowa ho?
Nnawɔtwe yi Bible akenkan mu asɛm bɛn na metumi de akɔ asɛnka?
-
Bible Akenkan: (Simma 4 anaa nea ennu saa) Mme 6:20-35
MA W’ANI NKU ASƐNKA HO
Siesie Nsɛm a Wode Bɛyɛ Adwuma Bosome Yi: (Simma 15) Ɔkasa ne nkɔmmɔbɔ. Yi nsɛm a yebetumi aka ho video no, na munsusuw ebiara mu nsɛntitiriw ho. Hyɛ adawurubɔfo nkuran sɛ wɔmfa wɔn ho nhyɛ ɔsatu a yɛbɛyɛ no mu, na wɔnto nsa mfrɛ nkurɔfo mmra asafo nhyiam a yɛyɛ no nnawɔtwe awiei no.
KRISTOFO ABRABƆ
Dwom 107
Asafo mu Ahiade: (Simma 8) Mopɛ nso a, mubetumi abɔ Yearbook (yb16 25-27) no mu nkɔmmɔ.
Ma Wɔn a Wɔba Yɛn Nhyiam no Ani Nka (Mme 3:27): (Simma 7) Ɔkasa ne nkɔmmɔbɔ. Yi video a yɛato din Ɛdeɛn na Yɛyɛ wɔ Ahennie Asa So? Afei ma anuanom nka nea yebetumi ayɛ ama Ahenni Asa so ayɛ anika wɔ October bosome no mu ne bere nyinaa.
Asafo Bible Adesua: (Simma 30) kr ti 2 ¶1-12
Ntĩmu ne Nea Yebesua Nnawɔtwe a Edi Hɔ (Simma 3)
Dwom 143 ne Mpaebɔ


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Daniel 6:1-28
6 Ɛsɔɔ Dario ani sɛ ɔde amantam asoafo ɔha aduonu besisi ahenni no so, sɛ wonni ahenni no nyinaa so,+2 na ɔde ahemfie mpanyimfo baasa sisii wɔn so na amantam asoafo+ no abu akontaa akyerɛ wɔn, na ɔhene anhwere ade;+ ná Daniel yɛ baasa no mu biako.+3 Ná Daniel yi da nsow+ ahemfie mpanyimfo ne amantam asoafo no mu, efisɛ na honhom a ɛkyɛn so wɔ ne mu,+ na ɔhene yɛɛ n’adwene sɛ ɔbɛma no so ahenni no nyinaa mu.4 Ɛnna ahemfie mpanyimfo ne amantam asoafo no hwehwɛe sɛ wobenya Daniel ho asɛm bi, ahenni no fam,+ nanso wɔannya asɛm anaa bɔne biara, efisɛ na odi nokware na ɔmfa n’adwuma nni agoru na bɔne biara nni ne ho.+5 Enti mmarima no kae sɛ: “Yɛrennya Daniel yi ho asɛm biara; yebenya no a, gye sɛ ne Nyankopɔn mmara ho.”+6 Ɛnna ahemfie mpanyimfo yi ne amantam asoafo no boaboaa wɔn ano kɔtoaa ɔhene+ ka kyerɛɛ no sɛ: “Ɔhene Dario, nya nkwa daa.+7 Ahenni yi mu ahemfie mpanyimfo, atitiriw, amantam asoafo, ɔhene agyinatufo ne amradofo nyinaa atu agyina sɛ wɔbɛhyɛ mmara+ ɔhene din mu na wɔaka no denneennen sɛ obiara a obebisa onyame bi anaa onipa bi hɔ ade adaduasa yi, gye wo, ɔhene hɔ no, wɔbɛtow no akyene agyata amoa mu.+8 Enti ɔhene, ma mmara no ntim, na fa wo nsa hyɛ nea wɔakyerɛw no ase+ na ansesa, sɛnea Media ne Persia mmara+ a wɔnnan ani+ no te.”9 Eyi nti ɔhene Dario de ne nsa hyɛɛ mmara ne ahyɛde+ no ase.10 Bere a Daniel tee sɛ wɔde nsa ahyɛ mmara no ase no, ɔkɔɔ ne fie; nso na n’abansoro dan mu mfɛnsere a ɛkyerɛ Yerusalem+ no abuebue, na ɔkotow ne nkotodwe anim mprɛnsa da koro,+ na ɔbɔɔ mpae+ daa ase, ne Nyankopɔn anim+ sɛnea na ɔyɛ kan no ara.+11 Na mmarima yi bɛtoaa Daniel na wohuu no sɛ ɔrebisa ade, na ɔrekotow srɛ ne Nyankopɔn.+12 Ɛnna wotwiw bɛn bɛkaa ɔhene mmara no ho asɛm kyerɛɛ ɔhene sɛ: “So womfaa wo nsa nhyɛɛ mmara ase sɛ obiara a obebisa onyame anaa onipa biara hɔ ade bi adaduasa yi, gye wo, ɔhene hɔ no, wɔbɛtow no akyene agyata amoa mu?”+ Ɔhene buae sɛ: “Asɛm no atim sɛnea Media ne Persia mmara a wɔnnan ani+ no te.”13 Ɛhɔ ara na wɔka kyerɛɛ ɔhene sɛ: “Daniel+ a ofi Yuda atukɔfo+ mu no mmu wo, ɔhene, ne mmara a wode wo nsa ahyɛ ase no, na ɔbɔ mpae mprɛnsa da koro.”+14 Bere a ɔhene tee asɛm no, ɛyɛɛ no yaw kɛse,+ na ɔbɔɔ ne tirim Daniel ho sɛ obegye no;+ ɔbɔɔ mmɔden ara kosii owiatɔ bere sɛ obegye no.15 Afei mmarima no boaboaa wɔn ano bɛtoaa ɔhene, na wɔka kyerɛɛ ɔhene sɛ: “Ɔhene, kae sɛ ɛyɛ Media ne Persia mmara sɛ mmara ne ahyɛde+ biara a ɔhene ahyɛ no, wontumi nsesa no.”+16 Enti ɔhene hyɛe ma wɔkɔfaa Daniel bae, na wɔtow no kyenee agyata amoa mu.+ Nso ɔhene ka kyerɛɛ Daniel sɛ: “Wo Nyankopɔn a wosom no daa no, ɔno na obegye wo.”+17 Na wɔde ɔbo bi bae bɛtoo amoa no ano, na ɔhene de ne pɛtea, ne n’abirɛmpɔn mpɛtea sɔɔ ano sɛnea wɔrensakra Daniel ho asɛm biara.+18 Na ɔhene kɔɔ n’ahemfie, na odii abuada+ anadwo no, na wamma wɔamfa nnwonto nneɛma biara amma n’anim, na ne nna tetew n’ani so.+19 Ɛnna ɔhene sɔree ahemadakye, na anim retetew no, ɔyɛɛ ntɛm kɔɔ agyata amoa no ano.20 Bere a ɔbɛn amoa no ano no, ɔde awerɛhow nne teɛɛm frɛɛ Daniel. Ɔhene teɛɛm bisaa Daniel sɛ: “Daniel, Onyankopɔn teasefo no akoa, wo Nyankopɔn a wosom no daa+ no atumi agye wo afi agyata no nsam anaa?”+21 Ntɛm ara na Daniel ne ɔhene kasae sɛ: “Ɔhene, nya nkwa daa.22 Me Nyankopɔn+ asoma ne bɔfo+ ma wabemuamua agyata no ano,+ na wɔanyɛ me hwee,+ efisɛ wahu me sɛ midi bem n’anim, na wo, ɔhene anim nso, menyɛɛ bɔne bi.”+23 Ɛnna ɔhene ani gyei kɛse,+ na ɔkae sɛ wonyi Daniel mfi amoa no mu. Bere a woyii Daniel fii amoa no mu bae no, wɔanhu sɛ ne ho atĩ ketewa bi mpo efisɛ ɔde ne ho too ne Nyankopɔn so.+24 Na ɔhene hyɛe ma wɔde mmarima a wɔtotoo Daniel ano no bae+ bɛtow wɔn guu agyata amoa no mu,+ wɔne wɔn mma ne wɔn yerenom.+ Wonnya nnuu amoa no ase no, agyata no faa wɔn so, na wɔbobɔɔ wɔn nnompe nyinaa mu.+25 Ɛnna Dario kyerɛw kɔmaa aman, nkurɔfo ne kasa horow a wɔtete asase nyinaa so nyinaa sɛ:+ “Mo asomdwoe nnɔɔso pii!+26 Mahyɛ mmara+ sɛ m’ahenni a midi so tumi nyinaa mu no, obiara ho mpopo na onsuro Daniel Nyankopɔn no,+ efisɛ ɔno ne Onyankopɔn teasefo a ɔwɔ hɔ daa,+ na n’ahenni+ yɛ nea ɛnsɛe da,+ na ne tumi bɛtena hɔ akosi daa.+27 Ɔno na oyi na ogye ne nkurɔfo+ na ɔyɛ nsɛnkyerɛnne ne anwonwade ɔsoro+ ne asase so;+ ɔno na ogyee Daniel fii agyata nsam.”28 Na esii Daniel yi yiye wɔ Dario+ ahenni ase ne Persiani Kores ahenni ase.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 1:1-22
1 Ɔbarima bi tenaa Us+ asase so a wɔfrɛ no Hiob;+ ná ɔyɛ onipa a ne ho nni asɛm,+ na ɔteɛ;+ ná osuro Onyankopɔn,+ na ɔtwe ne ho fi bɔne ho.+2 Wɔwoo mmabarima baason ne mmabea baasa maa no.+3 Ná ne nyɛmmoa+ yɛ nguan mpemnson, yoma mpem abiɛsa, anantwi mpamho ahanum, mfurum abere ahanum ne nkoa bebree pa; ná ɔbarima no sen Apuei Famfo+ nyinaa.4 Ná ne mmabarima no tow pon+ wɔ obiako fie, obiara wɔ ne da, na wɔsoma ma wɔkɔfrɛ wɔn nuabeanom baasa no ma wɔne wɔn bedidi nom.5 Sɛ apontow nna no kɔ besi a, Hiob de nkra kɔ ma wodwira wɔn ho,+ na ɔsɔre anɔpatutuutu kɔbɔ ɔhyew afɔre+ sɛnea wɔn nyinaa dodow te, efisɛ Hiob kae sɛ, “ebia na me mmabarima no ayɛ bɔne, na wɔadome+ Onyankopɔn wɔn koma mu.”+ Saa na na Hiob yɛ daa.+6 Ɛbae sɛ da bi, nokware Nyankopɔn+ mma no begyinagyinaa Yehowa anim,+ na Satan+ nso fraa wɔn mu bae bi.+7 Ɛnna Yehowa bisaa Satan sɛ: “Ɛhe na wufi bae?” Satan buaa Yehowa sɛ: “Mifi asase so akyinkyinakyinkyin+ ne ɛso anantenantew+ na mereba.”8 Ɛnna Yehowa bisaa Satan bio sɛ: “Woadwen m’akoa Hiob ho anaa? Obiara nte sɛ ɔno asase so,+ onipa a ne ho nni asɛm+ na ɔteɛ,+ osuro Onyankopɔn+ na ɔtwe ne ho fi bɔne ho.”+9 Ɛnna Satan buaa Yehowa sɛ: “Wugye di sɛ Hiob suro Onyankopɔn kwa?+10 Ɛnyɛ wo na woabɔ ɔno ne ne fie ne nea ɔwɔ nyinaa ho ban ahyia?+ Woahyira ne nsa ano adwuma so,+ na ne nyɛmmoa nso, wɔn ase atrɛw asase so.11 Afei wopɛ a, fa wo nsa ka nea ɔwɔ nyinaa, na hwɛ sɛ ɔrennyina w’anim nnome wo anaa.”+12 Ɛnna Yehowa ka kyerɛɛ Satan sɛ: “Hwɛ! Biribiara a ɔwɔ hyɛ wo nsa. Ɔno ankasa de, mfa wo nsa nka no!” Ɛnna Satan fii Yehowa anim kɔe.+13 Ɛbae sɛ da bi, na ne mmabarima ne ne mmabea no redidi na wɔrenom nsã wɔ wɔn nua panyin fie.+14 Ɛnna ɔbɔfo+ baa Hiob nkyɛn bɛkae sɛ: “Bere a anantwi no refɛntɛm+ a mfurum abere no redidi wɔ wɔn nkyɛn no,15 Sabafo+ bɛtow hyɛɛ wɔn so faa wɔn kɔe, na asomfo no nso, wɔde nkrante akunkum wɔn; me nkutoo na matumi aguan afi mu, na maba sɛ merebɛka akyerɛ wo.”+16 Bere a ogu so rekasa no, ɔfoforo bae bɛkae sɛ: “Onyankopɔn gya fi soro+ abɛtɔ nguan no mu ahyew wɔne asomfo no; me nkutoo na matumi aguan afi mu, na maba sɛ merebɛka akyerɛ wo.”17 Bere a ɔno nso gu so rekasa no, ɔfoforo bae bɛkae sɛ: “Kaldeafo+ akyɛ wɔn mu akuw abiɛsa abɛtow ahyɛ yoma no so afa wɔn kɔ, na asomfo no nso, wɔde nkrante akunkum wɔn; me nkutoo na matumi aguan afi mu, na maba sɛ merebɛka akyerɛ wo.”18 Bere a oyi nso gu so rekasa no, obi foforo nso bae bɛkae sɛ: “Ná wo mmabarima ne wo mmabea no redidi na wɔrenom nsã+ wɔ wɔn nua panyin no fie.19 Na hwɛ! mframa+ kɛse bi bɔ fii sare so bɛbɔɔ ofie no ntwea anan no, na abubu agu wo mma no so akunkum wɔn. Me nkutoo na matumi aguan afi mu, na maba sɛ merebɛka akyerɛ wo.”20 Ɛnna Hiob sɔre suan+ n’atade nguguso mu, na otwitwaa ne nhwi+ fii ne ti so; ɔbɔɔ ne mu ase,+ na obutuw fam,+21 na ɔkae sɛ:“Adagyaw na mede fi me maame yam bae,+Na adagyaw na mɛsan de akɔ.+Yehowa na ɔde mae,+ Yehowa na wagye.+Nhyira nka Yehowa din daa.”+22 Eyi nyinaa mu no, Hiob anyɛ bɔne, na wanka asɛmmɔne biara antia Onyankopɔn.+


text:
ADESUA 57
Yehowa Somaa Yeremia sɛ Ɔnkɔka Asɛm
Yehowa yii Yeremia sɛ ɔnyɛ odiyifo mma Yudafo no. Ɔka kyerɛɛ Yeremia sɛ ɔnkasa nkyerɛ ɔman no, na ɔnka nkyerɛ wɔn sɛ wonnyae bɔne yɛ. Nanso Yeremia kaa sɛ: ‘O Yehowa, meyɛ abofra. Minnim sɛnea mɛkasa akyerɛ ɔman no.’ Yehowa ka kyerɛɛ no sɛ: ‘Nsuro. Mɛkyerɛ wo nea wobɛka. Mɛboa wo.’
Yehowa ka kyerɛɛ Yeremia sɛ ɔmmoaboa ɔman mpanyimfo no ano. Afei ɔmmɔ ahina anaa kuku wɔ wɔn anim, na ɔnka sɛ: ‘Wɔbɛsɛe Yerusalem sɛnea mabɔ ahina yi.’ Bere a Yeremia yɛɛ nea Yehowa kae no, mpanyimfo no bo fuwii paa. Ɔsɔfo bi a yɛfrɛ no Pasur boroo Yeremia. Afei ɔbɔɔ tokuru wɔ dua mu, na ɔde Yeremia ti, ne nan, ne ne nsa hyɛɛ mu. Anadwo no nyinaa, Yeremia antumi anyɛ ne ho hwee. Ade kyee no, Pasur gyaee no. Yeremia kaa sɛ: ‘Afei deɛ, mabrɛ. Megyae Yehowa asɛm no ka.’ Enti ogyaee ampa? Dabi. Bere a Yeremia dwinnwen asɛm no ho yiye no, ɔkaa sɛ: ‘Yehowa asɛm ayɛ sɛ ogya a ɛredɛw wɔ me mu. Merentumi nnyae asɛm no ka.’ Yeremia kɔɔ so bɔɔ ɔman no kɔkɔ.
Mfe pii twaam, na Yudafo no nyaa ɔhene foforo. Ná asɔfo ne atoro adiyifo no ani nnye asɛm a na Yeremia reka no ho. Wɔka kyerɛɛ ɔman mpanyimfo no sɛ: ‘Ɛsɛ sɛ ɔbarima yi wu.’ Yeremia kaa sɛ: ‘Sɛ mukum me a, na moakum obi a ɔnyɛɛ bɔne biara. Yehowa asɛm na meka, na ɛnyɛ me ara m’asɛm.’ Bere a ɔman no mpanyimfo tee asɛm no, wɔkaa sɛ: ‘Ɛnsɛ sɛ yekum ɔbarima yi.’
Yeremia kɔɔ so kaa asɛm no, na ɛmaa ɔman mpanyimfo no bo fuwii paa. Enti wɔka kyerɛɛ ɔhene no sɛ onkum Yeremia. Ɔhene no ka kyerɛɛ wɔn sɛ, nea wɔpɛ sɛ wɔde yɛ Yeremia biara, wobetumi de ayɛ no. Ná wɔpɛ sɛ wokum no, enti wɔtoo no too abura tenten bi mu. Ná atɛkyɛ ayɛ mu mã. Afei Yeremia fii ase sɛ ɔremem.
Ná Ebed-Melek yɛ ɔpanyin wɔ ahemfie hɔ. Ɔka kyerɛɛ ɔhene no sɛ: ‘Ɔman mpanyimfo no atow Yeremia ato abura mu! Sɛ yegyaw no wɔ hɔ a, obewu.’ Ɔhene no ka kyerɛɛ Ebed-Melek sɛ ɔmfa mmarima 30 nka ne ho na wonkoyi Yeremia mfi abura no mu. Biribiara amma Yeremia annyae asɛm no ka. Wunnye nni sɛ, ɛsɛ sɛ yesuasua no?
“Me din nti nnipa nyinaa bɛtan mo; na nea obegyina mu akosi awiei no, ɔno na wobegye no nkwa.”—Mateo 10:22


text:
March 6-12
YEREMIA 1-4
Dwom 23 ne Mpaebɔ
Nnianim Nsɛm (Simma 3 anaa nea ennu saa)
BIBLE MU AKORADE
“Midi W’akyi, na Megye Wo”: (Simma 10)
[Yi video a yɛato din Yeremia Nhoma no Nnianim Nsɛm.]
Yer 1:6—Bere a Yehowa de adwuma foforo maa Yeremia no, na ɔmpɛ sɛ ɔyɛ (w11 3/15 29 ¶4)
Yer 1:7-10, 17-19—Yehowa maa Yeremia awerɛhyem sɛ ɔbɛhyɛ no den na waboa no (w05 12/15 23 ¶18; jr 88 ¶14-15)
-
Tweetwee Bible Mu: (Simma 8)
Bible Akenkan: (Simma 4 anaa nea ennu saa) Yer 4:1-10
MA W’ANI NKU ASƐNKA HO
Siesie Nsɛm a Wode Bɛyɛ Adwuma Bosome Yi: (Simma 15) Ɔkasa ne nkɔmmɔbɔ. Egyina “Nsɛm a Yebetumi Aka” de nhoma ama video no so. Wuyi ebiara wie a, munsusuw nsɛntitiriw no ho.
KRISTOFO ABRABƆ
Dwom 149
Nneɛma a Asafo no Atumi Ayɛ: (Simma 7) Video a yɛato din Nneɛma a Asafo no Atumi Ayɛ no, munyi March de no.
Yebefi Ase Akyekyɛ Nkaedi Nsato Krataa no March 18: (Simma 8) Ɔkasa. Ɔsom adwuma sohwɛfo na ɔbɛma. Egyina February 2016 Abrabɔ ne Asɛnka Adesua Nhoma no kratafa 8 so. Ma obiara Nkaedi nsato krataa no bi, na munsusuw emu nsɛm no ho. Kyerɛ nhyehyɛe a mo asafo no ayɛ a mode bɛkyekyɛ nsato krataa no wɔ mo asasesin mu.
Asafo Bible Adesua: (Simma 30) kr ti 9 ¶10-15, nsɛm a wɔahyehyɛ, “Bible Adesua Ahorow Nkɔanim,” ne nnaka “Yehowa na Ɔma Ɛyɛɛ Yiye” ne “Sɛnea ‘Nea Osua’ no Adan ‘Ɔman Kɛse’”
Ntĩmu ne Nea Yebesua Nnawɔtwe a Edi Hɔ (Simma 3)
Dwom 74 ne Mpaebɔ


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Petro 1:1-21
1 Simon Petro, Yesu Kristo akoa+ ne ɔsomafo,+ de kɔma wɔn a wɔanya gyidi a ɛsom bo te sɛ yɛn de no ara+ wɔ yɛn Nyankopɔn ne yɛn Agyenkwa Yesu Kristo+ trenee+ mu:2 Adom ne asomdwoe mfa Onyankopɔn ne yɛn Awurade Yesu ho nokware nimdeɛ+ so nnɔɔso mma mo,+3 sɛnea Onyankopɔn nam ne tumi so ama yɛn biribiara a ɛfa nkwa+ ne onyamesom pa+ ho kwa no, nea ɔnam anuonyam+ ne ɔbra pa so frɛɛ+ yɛn no ho nokware nimdeɛ so.4 Ɔnam eyinom so ama yɛn bɔhyɛ akɛseakɛse a ɛsom bo+ kwa, na bere a moatumi aguan afi wiase porɔwee+ a akɔnnɔ de ba ho no, moafa eyinom so anya Onyankopɔn+ su+ no bi.5 Yiw, esiane eyi nti, mo nso monyɛ nea mubetumi biara+ mfa ɔbra pa+ nka mo gyidi ho, na momfa nimdeɛ+ nka ɔbra pa ho;6 momfa ahosodi nka mo nimdeɛ ho, momfa boasetɔ nka mo ahosodi+ ho, na momfa onyamesom pa+ nka mo boasetɔ ho;7 momfa onuadɔ nka mo nyamesom pa ho, na momfa ɔdɔ amapa nka mo nuadɔ ho.+8 Na sɛ eyinom nyinaa wɔ mo mu ma ebu so a, ɛremma monyɛ mmerɛw anaa wɔn a wɔnsow aba+ yɛn Awurade Yesu Kristo ho nokware nimdeɛ ho.9 Na obiara a eyinom nni no mu no, na n’ani afura, ɔmpɛ sɛ ohu hann no,+ na ne werɛ afi+ sɛ wɔahohoro ne ho+ afi bɔne a wayɛ atwam no ho.10 Eyi nti, anuanom, monyɛ nea mubetumi biara mma frɛ a wɔafrɛ+ mo ne paw a wɔapaw+ mo no nni mu; na sɛ mokɔ so yɛ saa a, morenhwe ase da.+11 Nokwasɛm ni, ɛbɛma moanya hokwan kɛse+ akɔ yɛn Awurade ne yɛn Agyenkwa Yesu Kristo daa+ ahenni no mu.+12 Eyi nti mede bɛyɛ me su sɛ mɛkae+ mo eyinom daa, ɛwom sɛ munim na mugyina nokware+ a ɛwɔ mo mu+ no mu pintinn de.13 Nanso mpɛn dodow a mewɔ ntamadan+ yi mu de, mihu sɛ ɛteɛ sɛ mekaakae mo de kanyan mo,+14 na minim sɛ ɛrenkyɛ koraa na mapa me ntamadan yi agu baabi+ sɛnea yɛn Awurade Yesu Kristo nso daa no adi kyerɛɛ me no.+15 Enti bere nyinaa mɛyɛ nea metumi biara na sɛ mekɔ a,+ mo ankasa moatumi akae eyinom.16 Ɛnyɛ atosɛm+ bi a wɔanwene no anifere kwan so akyi na yedii bere a yɛkyerɛɛ mo yɛn Awurade Yesu Kristo tumi ne ne mmae no,+ na mmom yɛn ani ankasa na yɛde huu n’anuonyam.+17 Na onyaa nidi ne anuonyam+ fii Agya Onyankopɔn hɔ bere a anuonyam kɛse no kaa nsɛm te sɛ eyi kyerɛɛ no no: “Oyi ne me ba a medɔ no na migye no tom.”+18 Eyi ne nsɛm a yɛte+ fii ɔsoro bere a na yɛne no wɔ bepɔw kronkron no so no.+19 Enti wɔahyɛ nkɔmhyɛsɛm+ no mu den+ ama yɛn; na eye sɛ moama mo ani aku ho sɛ kanea+ a ɛhyerɛn sum mu wɔ mo komam kosi sɛ ade bɛkye ma adekyee nsoromma+ apue.20 Na nea edi kan koraa no, munim sɛ Kyerɛwnsɛm mu nkɔmhyɛ biara nni hɔ a efi nnipa nkyerɛase mu.+21 Na nkɔmhyɛ mfaa onipa pɛ so mmae da,+ na mmom nea efi Onyankopɔn hɔ na nnipa kae+ sɛnea honhom kronkron kaa wɔn no.+


text:
Montow Mo Dadwen Nyinaa Ngu Yehowa So
“Montow mo dadwen nyinaa ngu [Yehowa] so, efisɛ odwen mo ho.”
NNWOM: 60, 23
1, 2. (a) Sɛ dadwen bi hyɛ yɛn so a, adɛn nti na ɛnsɛ sɛ ɛyɛ yɛn nwonwa? (Hwɛ mfonini a ɛwɔ adesua yi mfiase no.) (b) Dɛn na yebesusuw ho wɔ adesua yi mu?
YƐTE ahokyere bere mu paa. Satan Ɔbonsam bo afuw denneennen, na ‘ɔnenam sɛ gyata a ɔrebobom apɛ obi amene no.’ (1 Pet. 5:8; Adi. 12:17) Enti ɛnyɛ nwonwa sɛ ɛtɔ da a, dadwen hyɛ yɛn a yɛsom Onyankopɔn mpo so. Dadwen hyɛɛ Yehowa asomfo a wɔtenaa ase bere bi a atwam a na wɔmfa wɔn som nni agorɔ no so. Ɔhene Dawid mpo ‘kra dii aperepere,’ anaa dadwen hyɛɛ ne so. (Dw. 13:2) Kae nso sɛ, “asafo no nyinaa ho adwennwen” hyɛɛ ɔsomafo Paulo so. (2 Kor. 11:28) Sɛ dadwen hyɛ yɛn so a, dɛn na yebetumi ayɛ?
2 Tete no, yɛn soro Agya a ɔwɔ ɔdɔ no boaa n’asomfo. Ɛnnɛ nso, sɛ yɛkɔ ahohia mu anaa dadwen bi bɛtɔ yɛn so a, ɔma yenya ahotɔ pii. Bible hyɛ yɛn nkuran sɛ: “Montow mo dadwen nyinaa ngu no so, efisɛ odwen mo ho.” (1 Pet. 5:7) Nanso, wobɛyɛ dɛn atumi ayɛ saa? Ma yɛnhwɛ akwan nnan a wubetumi afa so ayɛ saa. Nea edi kan, wubetumi ayi wo yam abɔ mpae. Nea ɛto so mmienu, wubetumi akenkan Onyankopɔn Asɛm no na woadwinnwen ho. Nea ɛto so mmiɛnsa, wubetumi asrɛ Yehowa sɛ ɔmma wo honhom kronkron. Nea etwa to, wubetumi aka wo komam asɛm akyerɛ obi a wowɔ ne mu ahotoso. Bere a yɛresusuw akwan nnan yi ho no, hwɛ sɛ wubenya nneɛma bi a ehia sɛ wobɔ ho mmɔden anaa.
“DAN W’ADESOA TO YEHOWA SO”
3. Wobɛyɛ dɛn afa mpaebɔ so ‘adan w’adesoa ato Yehowa so’?
3 Ade a edi kan a yebetumi ayɛ ne sɛ yebefi yɛn komam abɔ Yehowa mpae. Sɛ wuhyia tebea bi a ɛma wo ho yeraw wo, ɛma ehu ka wo, anaa egyaw wo adwinnwen a, ka wo koma mu asɛm kyerɛ wo soro Agya a ɔwɔ ɔdɔ no. Odwontofo Dawid srɛɛ Yehowa sɛ: “O Onyankopɔn, yɛ aso ma me mpaebɔ.” Ɔsan kae wɔ saa dwom no ara mu sɛ: “Dan w’adesoa to Yehowa so, na obeso wo mu.” (Dw. 55:1, 22) Sɛ wuhyia ɔhaw bi na woyɛ nea wubetumi biara wɔ ho wie a, fi wo komam bɔ mpae, na ɛno mmom bɛboa wo sen sɛ wubedwinnwen ho pii. Nanso, ɛbɛyɛ dɛn na mpaebɔ aboa wo ama woadi wo mu dadwen ne ahoyeraw so?
4. Sɛ dadwen bi bɛtɔ yɛn so a, adɛn nti na ehia paa sɛ yɛbɔ mpae?
4 Kenkan Filipifo 4:6, 7. Sɛ yeyi yɛn yam na yefi yɛn komam de nkotɔsrɛ kɔ Yehowa anim daa a, obetumi ayɛ yɛn abisade no ho biribi ama yɛn. Dɛn na ɔbɛyɛ? Ɔbɛma yɛanya abotɔyam, na ama yɛatumi ayi yɛn adwene afi ɔhaw a yɛrefa mu no so na yɛayi ɔhaw no afi yɛn koma mu nso. Nnipa pii betumi agyina osuahu a wɔn ankasa anya so na wɔaka asi no pi sɛ saa asɛm no yɛ nokware. Bere a ehu ne dadwen bɛtɔɔ nkurɔfo a wɔte saa so no, Onyankopɔn boaa wɔn ma wonyaa asomdwoe a ɛboro nnipa ntease so. Wo nso wubetumi anya osuahu a ɛte saa. “Onyankopɔn asomdwoe” betumi aboa wo ama woadi ɔhaw biara a wubehyia so. Wubetumi anya awerɛhyem paa wɔ Yehowa bɔhyɛ yi mu. Ɔka sɛ: “Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo.”
ONYANKOPƆN ASƐM NO MA YENYA ABOTƆYAM
5. Ɔkwan bɛn so na Onyankopɔn Asɛm no betumi ama yɛanya abotɔyam?
5 Ade a ɛto so mmienu a ebetumi ama yɛanya abotɔyam ne sɛ yɛbɛkenkan Bible mu nsɛm na yɛadwinnwen ho. Adɛn nti na ehia sɛ yɛyɛ saa? Onyankopɔn ama yɛn akwankyerɛ wɔ Bible mu a ebetumi aboa wo ama woagyae adwinnwen, ama w’adwinnwen so atew, anaa ama woatumi agyina ano. Mma wo werɛ mmfi sɛ Ɔbɔadeɛ Nyankopɔn ankasa nyansa na ɛwɔ n’Asɛm no mu. Enti ebetumi aboa wo ama woanya abotɔyam. Bere a wususuw Onyankopɔn adwene ho awia anaa anadwo, na wudwinnwen ɔkwan pa a wubetumi de Bible akwankyerɛ ayɛ adwuma ho no, ɛbɛhyɛ wo den paa. Yehowa aka pefee sɛ, sɛ yɛkenkan n’Asɛm no a, ‘yɛn bo bɛyɛ duru, na yɛn ho bɛyɛ den. Yɛrensuro na yɛremmɔ hu’ nso.
6. Ɔkwan bɛn so na asɛm a Yesu kae no betumi aboa wo?
6 Sɛ yɛhwɛ Onyankopɔn Asɛm no mu a, yebehu awerɛkyekye nsɛm a Yesu kae wom. Nsɛm a ɔkae ne ne nkyerɛkyerɛ maa wɔn a wotiee no no nyaa ɔhome anaa wɔn bo tɔɔ wɔn yam. Nnipadɔm pii kɔɔ Yesu nkyɛn, efisɛ ne nsɛm no maa nkurɔfo a wɔn koma atu bo tɔɔ wɔn yam, ɛhyɛɛ wɔn a wɔabrɛ den, na ɛmaa wɔn a wɔn abam abu nyaa awerɛkyekye. (Kenkan Mateo 11:28-30.) Yesu susuw afoforo honhom fam ne honam fam ahiade ho, na ɔhyɛɛ wɔn nkuran kyekyee wɔn werɛ. (Mar. 6:30-32) Yesu hyɛɛ n’asomafo a na ɔne wɔn nam no bɔ sɛ ɔbɛboa wɔn, na ɔbɛboa yɛn nso nnɛ. Enhia sɛ obi kɔ baabi a Yesu wɔ ansa na watumi aboa no. Yesu redi hene wɔ soro, nanso ɔda so ara nya tema ma afoforo. Enti sɛ adwinnwen bi bɛtɔ wo so a, obetumi afi mmɔborɔhunu mu “atwitwa agye” wo, na ‘waboa wo bere a ɛsɛ mu.’ Nokwasɛm ne sɛ, Yesu betumi aboa wo ama woagyina ahohia ano, na obetumi nso ama woanya anidaso ne akokoduru.
ONYANKOPƆN HONHOM MA YENYA SUBAN PA
7. Sɛ wosrɛ Onyankopɔn sɛ ɔmma wo honhom kronkron na ɔde ma wo a, mfaso bɛn na wubenya?
7 Yesu hyɛɛ bɔ sɛ yɛn Agya a ɔwɔ soro no de honhom kronkron bɛma wɔn a wobisa no. (Luka 11:10-13) Wei de yɛn kɔ ade a ɛto so mmiɛnsa a ebetumi aboa wo paa ma w’adwinnwen so atew no so. Ɛno ne honhom no aba. Honhom no, anaa tumi a Onyankopɔn de yɛ adwuma no ma yɛsow aba, kyerɛ sɛ, ɛma yenya suban pa a ade nyinaa so tumfoɔ Nyankopɔn wɔ no bi. (Kenkan Galatifo 5:22, 23; Kol. 3:10) Sɛ wosow saa honhom aba no a, wo ne afoforo ntam bɛyɛ kama. Enti wubehu sɛ tebea ahorow pii a anka ebetumi agyaw wo adwinnwen remma w’akwan mu koraa. Ma yɛnhwɛ sɛnea honhom aba no betumi aboa wo.
8-12. Ɔkwan bɛn so na Onyankopɔn honhom kronkron aba no betumi aboa wo ama woagyina tebea ahorow a ɛhaw adwene ano anaa woakwati koraa?
8 “Ɔdɔ, anigye, asomdwoe.” Sɛ wobɔ mmɔden sɛ wobɛda obu adi akyerɛ afoforo a, wubehu sɛ w’adwinnwen so bɛtew. Ɛbɛyɛ dɛn na aba saa? Sɛ woda onuadɔ ne ayamhyehye adi na wudi afoforo ni a, wobɛkwati tebea ahorow a ebetumi agyaw wo adwinnwen.
9 “Abodwokyɛre, ayamye, papayɛ.” Sɛ wode Bible afotu a edi hɔ yi yɛ adwuma a, ɛbɛboa ama asomdwoe aba wo ne afoforo ntam. Ɛka sɛ: “Mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho.” (Efe. 4:32) Sɛ wode afotu yi yɛ adwuma a, ɛremma nsɛmnsɛm a ebetumi agyaw wo adwinnwen mma wo ne afoforo ntam. Afei nso, sɛ nnipa sintɔ nti nsɛmnsɛm bi sɔre wɔ wo ne afoforo ntam a, wubetumi adi ho dwuma wɔ ɔkwan a ɛfata paa so.
10 “Gyidi.” Ɛnnɛ, sika ne ahonyade na ɛtaa gyaw yɛn adwinnwen paa. (Mmeb. 18:11) Nokwasɛm ne sɛ, sɛ wugye di paa sɛ Yehowa dwen wo ho a, ebetumi aboa ma woatumi agyina dadwen ano anaasɛ ɛremma wonnwinnwen koraa. Ɛbɛyɛ dɛn na atumi ayɛ yiye saa? Sɛ wutie afotu a Onyankopɔn maa ɔsomafo Paulo de mae sɛ ‘yɛmma nea yɛwɔ no ara nnɔɔso mma yɛn’ no a, wubetumi akwati adwinnwen pii. Paulo de kaa ho sɛ: “Na [Onyankopɔn aka] sɛ: ‘Merennyaw wo na merempa wo nso da.’ Ɛma yenya akokoduru ka sɛ: ‘Yehowa ne me boafo; merensuro. Dɛn na onipa betumi ayɛ me?’”
11 “Odwo, ahosodi.” Sɛ woda saa suban yi adi a, ebetumi aboa wo paa. Ɛbɛma woakwati nneyɛe bi a ebetumi agyaw wo adwinnwen. Sɛ wukwati ‘menasepɔw ne abufuw ne bobɔne ne nkekawmu ne kasatia’ a, ɛbɛboa wo paa.
12 Nokwasɛm ne sɛ, ebehia sɛ wunya ahobrɛase na ama wode wo ho ahyɛ “Onyankopɔn nsa a tumi wom” no ase na ‘woatow wo dadwen nyinaa agu no so.’ (1 Pet. 5:6, 7) Nanso, sɛ wobrɛ wo ho ase a, wobɛyɛ nneɛma a ɛbɛma woanya Onyankopɔn anim dom ne ne mmoa. (Mika 6:8) Wunya hu nneɛma a wubetumi ayɛ ne nea wuntumi nyɛ a, wode wo ho bɛto Onyankopɔn so, na adwinnwen renhyɛ wo so.
“MUNNNWINNWEN”
13. Bere a Yesu kae sɛ: “Munnnwinnwen” no, na ɔkyerɛ sɛn?
13 Yesu afotu a ɛka koma a ɛne sɛ: “Munnnwinnwen” no wɔ Mateo 6:34 (kenkan). Nanso, ebia yebetumi anya adwene bi sɛ ɛbɛyɛ den sɛ yɛde saa afotu yi bɛyɛ adwuma. Ɛnde, bere a Yesu kae sɛ, “Munnnwinnwen” no, na ɔkyerɛ sɛn? Ɛda adi sɛ, ɛnyɛ nea na Yesu reka ne sɛ adwinnwen renhyɛ Onyankopɔn somfo bi so da wɔ n’asetenam. Yɛadi kan ahu sɛ Dawid ne Paulo mpo, dadwen hyɛɛ wɔn so. Ná Yesu reboa n’asuafo no ma wɔahu sɛ adwinnwen a ɛho nhia, anaa adwinnwen ntraso ntumi nyi ɔhaw mfi hɔ. Ɛda biara wɔ ne dadwen. Enti enhia sɛ Kristofo de nsɛm bi a esisii mmere bi a atwam anaa nea ebesi daakye ho adwinnwen ka nea egu wɔn so seesei no ho na wɔsoa. Wobɛyɛ dɛn de Yesu afotu yi ayɛ adwuma ama adwinnwen a ɛrebu wo kɔn mu no so atew?
14. Wobɛyɛ dɛn adi nsɛm bi a esisii bere bi a atwam ho adwinnwen so?
14 Nneɛma bi a obi yɛe bere bi a atwam anaa mfomso a odii tumi gyaw no adwinnwen. Ebia mfe pii mpo atwam, nanso onii no ahonim betumi akɔ so abu no fɔ wɔ nea ɔyɛe no ho. Ɛtɔ da a, na Ɔhene Dawid te nka sɛ ne ‘mfomso aboro ne ti so.’ Ɔkae sɛ: “Me koma apinisi nti, mebobom.” (Dw. 38:3, 4, 8, 18) Bere a Dawid kɔɔ saa tebea no mu no, dɛn paa na na nyansa wom sɛ ɔyɛ? Dɛn na ɔyɛe? Onyaa ahotoso sɛ Yehowa behu no mmɔbɔ na ɔde ne bɔne afiri no. Ɔde ahotoso kae sɛ: “Anigye ne onipa a wɔde ne mmarato afiri no.”
15. (a) Adɛn nti na ɛnsɛ sɛ woma tebea a wowɔ mu ho adwinnwen hyɛ wo so? (b) Akwan bɛn na wubetumi afa so atew w’adwinnwen so? (Hwɛ adaka a wɔato din, “ Akwan Pa Bi a Wubetumi Afa So Atew Adwinnwen So.”)
15 Ɛtɔ da a, tebea a wowɔ mu betumi agyaw wo adwinnwen. Nhwɛso bi ni. Bere a Dawid kyerɛw Dwom 55 no, na osuro sɛ anhwɛ a obi bekum no. (Dw. 55:2-5) Nanso, wamma adwinnwen ansɛe Yehowa mu ahotoso a na ɔwɔ no. Dawid bɔɔ mpae denneennen de ne haw too Yehowa anim, nanso ohui sɛ ɛsɛ sɛ ɔyɛ nea ɛde adwinnwen abɛto ne so no ho biribi. (2 Sam. 15:30-34) Momma yensua biribi mfi nea Dawid yɛe no mu. Sɛ́ anka wobɛma adwinnwen ahyɛ wo so no, yɛ nea ato wo no ho biribi. Afei dan w’adesoa no to Yehowa so na nya ahotoso sɛ ɔbɛyɛ ho biribi ama wo.
16. Ɔkwan bɛn so na nea Onyankopɔn din no kyerɛ hyɛ wo gyidi den?
16 Sɛ Kristoni bi dwinnwen ɔhaw a obetumi ahyia daakye ho a, ɛtaa kɔfa dadwen a ɛho nhia bɛto no so. Nanso, ɛnsɛ sɛ woma biribi a ennya nsii ho dadwen anaa adwinnwen hyɛ wo so. Adɛn ntia? Efisɛ, nneɛma ntaa nkɔ bɔne sɛnea ɛyɛ a yesusuw sɛ ɛbɛyɛ no. Afei nso, adesoa biara nni hɔ a sɛ wodan to Onyankopɔn so a, ɔrentumi mmoa wo. Yenim sɛ, ne din no nkyerɛase ne “Nea Ɔma Ɛyɛ Hɔ.” (Ex. 3:14) Onyankopɔn din no nkyerɛase mu dɔ, na ɛma yenya awerɛhyem sɛ, obetumi ama n’atirimpɔw a ɔwɔ ma n’asomfo no abam. Wubetumi anya awerɛhyem sɛ Onyankopɔn betumi ahyira n’anokwafo na waboa wɔn ama wɔatumi agyina nneɛma bi a atwam ho dadwen, dadwen a ɛda wɔn so nnɛ, ne nea ɛbɛba daakye ho dadwen biara a ɛda wɔn so ano.
NKƆMMƆ A ƐKA KOMA
17, 18. Ɔkwan bɛn so na nkɔmmɔ a ɛhyɛ nkuran betumi aboa ama woagyina wo dadwen ano?
17 Ade a ɛto so nnan a ɛbɛboa wo ma woagyina dadwen ano ne sɛ wobɛka wo komam asɛm akyerɛ obi a wowɔ ne mu ahotoso. Wo kunu anaa wo yere, w’adamfo paa, anaa asafo mu panyin bi betumi aboa wo ama woate wo tebea no ase yiye. Bible ka sɛ: “Onipa koma mu awerɛhow botow no, na asɛmpa ma edi ahurusi.” (Mmeb. 12:25) Sɛ wufi wo komam ne afoforo bɔ nkɔmmɔ na woka wo nsɛm pefee a, ebetumi aboa wo paa ama woate wo haw no ase na woatumi agyina ano. Bible ka sɛ: “Wɔkwati atirimsɛm a tirimbɔ yɛ ɔkwa, na agyinatufo dodow mu na ebegyina.”
18 Yehowa nam Kristofo nhyiam a nnawɔtwe biara yɛkɔ no so nso boa yɛn ma yetumi gyina yɛn dadwen ano. Wokɔ Kristofo nhyiam a, wubetumi ne wo mfɛfo Kristofo a wodwen wo ho na wɔn mu biara pɛ sɛ ɔhyɛ ne yɔnko nkuran abɔ. (Heb. 10:24, 25) ‘Nkuranhyɛ a obiara benya afi ne yɔnko hɔ’ no bɛhyɛ wo den ama woatumi agyina dadwen biara a ɛda wo so ano.
ABUSUABƆ A WO NE ONYANKOPƆN WƆ BETUMI AHYƐ WO DEN
19. Adɛn nti na wubetumi anya ahotoso sɛ abusuabɔ a wo ne Onyankopɔn wɔ no betumi ahyɛ wo den paa?
19 Momma yɛnhwɛ sɛnea asafo mu panyin bi a ɔwɔ Canada huu mfaso a ɛwɔ so sɛ ɔde ne dadwen bɛto Yehowa so. Ɔyɛ ɔkyerɛkyerɛfo ne ofotufo wɔ sukuu bi mu. Adwuma no ma ɔbrɛ paa. Yare bi a ɛma ne ho yeraw no nso wɔ ne so. Onua yi yɛ dɛn tumi gyina ɔhaw yi ano? Ɔkyerɛkyerɛɛ mu sɛ: “Nea ɛsen ne nyinaa no, mahu sɛ, sɛ meyere me ho ma me ne Yehowa abusuabɔ yɛ kama a, ɛhyɛ me den paa ma mitumi gyina adwenemhaw no ano yiye. Mihu sɛ mfaso wɔ mmoa a me nnamfo pa ne me nuanom Kristofo de ma me bere a me ho hiahia me paa no so. Memfa biribiara nsie me yere. Meka me komam asɛm kyerɛ no pefee. Me mfɛfo mpanyimfo ne yɛn mansin sohwɛfo boaa me paa ma metee me haw no ase yiye. Mesan hwehwɛɛ mmoa fii nnuruyɛfo hɔ. Miyii bere sii hɔ a mede gye m’ahome ne nea mede teɛteɛ m’apɔw mu. Nkakrankakra, mihui sɛ nneɛma rekɔ yiye. Nea mintumi nyɛ ho hwee no, medan to Yehowa so.”
20. (a) Yɛbɛyɛ dɛn atow yɛn dadwen agu Onyankopɔn so? (b) Dɛn na yebesusuw ho wɔ adesua a edi hɔ no mu?
20 Sɛ yɛbɔ asɛm no nyinaa mua a, yɛabehu sɛ mfaso wɔ so sɛ yɛtow yɛn dadwen gu Onyankopɔn so. Nea ɛkyerɛ ne sɛ, ɛsɛ sɛ yefi yɛn komam bɔ Onyankopɔn mpae, yɛkenkan n’Asɛm no na yedwinnwen ho. Yɛasan nso ahu sɛ mfaso wɔ so sɛ yɛsow honhom no aba, yɛka yɛn komam asɛm kyerɛ obi a yɛwɔ ne mu ahotoso, na yɛma Kristofo fekubɔ hyɛ yɛn den. Adesua a edi hɔ no, yebesusuw sɛnea Yehowa nam akatua a ɔde ahyɛ yɛn bɔ no so hyɛ yɛn den no ho.